title: Aleksis Koskela

text: Muutamia kuukausia sisällissodan päättymisen jälkeen paikkakunnalla alkavat voimistua maltillisemmat mielipiteet, ja kahdenkeskisissä keskusteluissa sanotaan sodan jälkeisissä teloituksissa menneen "vääriäkin miehiä". Kun vanhin veli Akseli on palannut vankileiriltä kotiin, veljesten äiti Alma Koskela kertoo rovasti Lauri Salpakarin sanoneen Aleksin ja Akun teloitusten olleen "kaikkein väärimpiä", ja valkoiseen kenttäoikeuteen kuuluneen Hjalmar Pajusen tunnustaneen näiden joutuneen Akselin sijaiskärsijöiksi.


title: Félix Malloum

text: Félix Malloum Ngakoutou Bey-Ndi (10. syyskuuta 1932 – 12. kesäkuuta 2009) oli tšadilainen sotilas ja maan johtaja 1975–1979.


title: Félix Malloum

text: Malloum palveli maan armeijassa ja oli hallitsevan Tšadilaisen edistyspuolueen (PPT) jäsen. Hänestä tuli everstinä pääesikunnan päällikkö, mutta François Tombalbaye heitti hänet vankilaan, josta hänet vapautettiin 13. huhtikuuta 1975 järjestetyn sotilasvallankaappauksen jälkeen.


title: Félix Malloum

text: Malloum nousi valtaan Korkeimman sotilasneuvoston (Conseil Supérieur Militaire, CSM) johdossa. Hänen hallitukseensa kuului enemmän pohjois- ja itä-Tšadin muslimeja, mutta entinen jakauma suosi edelleen etelän asukkaita. Hallitus kumosi pian Tombalbayen määräyksiä ja yritti jakaa hätäavustuksia tasapuolisemmin ja tehokkaammin sekä kehitteli talousuudistuksia.


title: Félix Malloum

text: Malloumin sotilashallitus menetti pian suosiotaan, jonka se oli saanut Tombalbayen syrjäyttämisellä, eivätkä sotilaiden taidot hallintomiehinä vakuuttaneet. CSM kielsi sekä ammattiliike UNTT:n ja lakot, mutta kaupunkien työväestön ja opiskelijoiden vastarinta jatkui 1975–1978. CSM:n ensimmäisenä vuosipäivänä Malloum joutui kranaatinheitiniskun kohteeksi, mutta selviytyi. Toisena vuosipäivänä maaliskuussa 1977 sotilashallitus teloitti summittaisesti sotilaskapinan osanottajia N’Djamenassa.


title: Félix Malloum

text: Malloum yritti saada idän kapinallisia hallituksensa tueksi. Pohjoisen "derde" Oueddei Kichidemi palasi maanpaosta Libyasta elokuussa 1975, mutta hänen poikansa Goukouni Oueddei kieltäytyi tukemasta hallitusta. Habrén ja Goukounin CCFAN, joka edusti pohjoisen FROLINATia ei suostunut neuvottelemaan pitämiensä eurooppalaisten panttivankien vapauttamisesta, ja Ranska otti suoraan yhteyden kapinallisiin. Malloum vaati nöyryytyksen vuoksi Ranskan 1 500 miehen joukkojen poistumista maasta, samalla kun Libyalta virtasi aseita FROLINATille. Faya-Largeau piiritettiin kahdesti 1976, ja Bardaï jäi kapinallisille kesäkuussa 1977. Malloum neuvotteli Habrén kanssa Khartumissa, ja Habré nimitettiin pääministeriksi kansallisen yhtenäisyyden hallitukseen.


title: Félix Malloum

text: Helmikuussa 1978 FROLINAT valtasi kuitenkin Faya-Largeaun, jolloin noin puolet maasta oli kapinallisilla. Voimaansa kasvattanut FROLINAT ei suostunut neuvotteluihin vaan pyrki ”Ranskan uuskolonialistisen hallinnon kukistamiseen”. Tšadin ja Ranskan asevoimat kuitenkin pysäyttivät sen armeijan etenemisen Atin taisteluissa.


title: Félix Malloum

text: Malloumin ja Habrén liitto kariutui alkuvuodesta 1979 Habrén uusiin vaatimuksiin, ja hänen komentamansa FAN marssi pääkaupunkiin 12. helmikuuta ajaen Tšadin asevoimat etelään. 22. helmikuuta puolestaan Goukounin FAP marssi paikalle.


title: Félix Malloum

text: Malloum erosi 23. maaliskuuta 1979 ja asettui Nigeriaan. Hän palasi maahan toukokuussa 2002.


title: Alppihiihdon maailmancup 1995–1996

text: Alppihiihdon maailmancup 1995-1996 oli historian 30. Alppihiihdon maailmancup -kausi. Miesten kokonaiskilpailun voitti norjalainen Lasse Kjus ja naisten saksalainen Katja Seizinger.


title: August Koskela

text: August Johannes Koskela eli Akusti tai lyhyemmin Aku on fiktiivinen hahmo Väinö Linnan romaanitrilogiassa "Täällä Pohjantähden alla". Hän on Koskelan Jussin nuorin poika ja liittyy punakaartiin veljiensä Akselin ja Aleksin kanssa. Päivää ennen rintamallelähtöä hän viettää hellän hetken ihastuksensa Laurilan Elman kanssa, joka siihen asti on ollut ynseä Akun lähentymisyrityksiä kohtaan.


title: August Koskela

text: Sodan loppuvaiheessa punaisia pyrkii myös Pentinkulmalta pakoon Venäjälle ennen kuin valkoiset saapuvat kylään. Lähtijöiden joukossa on myös Elma, mutta Aku jää kylään muun muassa jalassaan olevan haavan takia. Punaisten lähdettyä ja valkoisten tultua kylään Aku ja hänen veljensä Aleksi vangitaan. Kun veljeksiä lähdetään viemään kotoaan Koskelasta, Aku antaa luupäisen linkkuveitsensä Akselin pojalle Vilholle, joka on salaa toivonut sitä itselleen. Valkoisten kenttäoikeus tuomitsee Akun ja Aleksin kuolemaan, ja veljekset teloitetaan yhdessä Aadolf Halmeen, Anton Laurilan ja Kalle Silanderin kanssa. Juuri ennen teloitustaan Aku heittää kävelykeppinsä päin teloittajia, mikä aiheuttaa hetken kestävän hämmingin. Elma puolestaan jää muiden itää kohti pyrkivien punakaartilaisten kanssa vangiksi Lahden lähistöllä ja hänet ammutaan myöhemmin Hennalassa.


title: August Koskela

text: Muutamia kuukausia sodan päättymisen jälkeen paikkakunnalla alkavat vahvistua maltillisemmat ajatukset, ja kahdenkeskisissä keskusteluissa puhutaan, että sotaa seuranneissa teloituksissa on mennyt "vääriäkin miehiä". Kun Akseli Koskela on palannut vankileiriltä kotiin, hänen äitinsä Alma kertoo kirkkoherra Lauri Salpakarin sanoneen, että Aleksin ja Akun teloitus on ollut "kaikkein väärimpiä", ja kenttäoikeuteen kuuluneen maanviljelijä Hjalmar Pajusen tunnustaneen veljesten joutuneen Akselin sijaiskärsijöiksi.


title: Noël Milarew Odingar

text: Noël Milarew Odingar (s. 1932 – k. 4. toukokuuta 2007) oli tšadilainen upseeri, joka oli syrjäyttämässä presidentti François Tombalbayea ja maata 1975–1978 hallinneen Korkeimman sotilasneuvoston (CSM) jäsen.


title: Noël Milarew Odingar

text: Odingar kuului sara-kansaan. Hän kävi Ranskan sotilasakatemiaan ja yleni nopeasti arvossa. Hänestä tuli 1965 majurin arvoisena maan asevoimien komentaja, mikä vahvisti sarojen asemaa maan johdossa.


title: Noël Milarew Odingar

text: Tyytymättömyys Tombalbayen politiikkaa kohtaan nousi armeijassa. Hän oli heittänyt vankilaan asevoimien komentajan Félix Malloumin 1973. Uusi, tällä kertaa gendarmerieen kohdistuva puhdistus laukaisi vuoden 1975 vallankaappauksen; aamulla 13. huhtikuuta gendarmerie hyökkäsi presidentinpalatsiin. Odingar saapui mukanaan lisäjoukkoja presidentinkaartia vastaan ja 8:30 mennessä Tombalbaye oli kuollut. Odingar puhui radiossa ja ilmoitti asevoimien tehneen velvollisuutensa "Jumalan ja kansankunnan edessä", jonka jälkeen pääkaupunkilaiset ryntäsivät kaduilla juhlimaan Tombalbayen kukistumista.


title: Noël Milarew Odingar

text: Perustetun yhdeksänmiehisen sotilasjuntan "Conseil Superieur Militaire"n johtoon nimitettiin vankilasta vapautettu Malloum.


title: Hoilo

text: Hoilo voi tarkoittaa seuraava asioita:Hoilo voi viitata myös seuraaviin asioihin:


title: Suomen parhaat

text: Suomen parhaat oli Warner Music Finlandin kokoelmalevysarja 1990-luvulla. Sarjaan kuului useiden suomalaisten artistien ja yhtyeiden kokoelmalevyjä. Sarjaan kuuluvia kokoelmalevyjä julkaistiin 1990-luvun alusta 1990-luvun puoleenväliin, jonka jälkeen Warner Music Finland toi markkinoille uuden "20 suosikkia"-kokoelmalevysarjan.


title: Lol Mahamat Choua

text: Mohamat Choua Lol (s. 1939) oli 29. huhtikuuta 1979 Kanossa perustetun Tšadin väliaikaisen hallituksen päämies. Lol oli kanembu-johtaja ja hänet katsotaan nostetun maan johtoon ainoastaan Nigerian painostuksella. Lol johti heikkoa Mouvement Populaire pour la Libération du Tchad (MPLT) -ryhmittymää, ja hänen kannatuksensa Tšadissa oli olematon. Nigeria asetti kuitenkin Kanon toisessa konferenssissa kapinallisjohtaja Habrén ja Goukounin kotiarestiin, joten Lol valittiin maan johtoon.


title: Lol Mahamat Choua

text: Libya suuttui sitä tukeneiden kapinallisjohtajien kuten Ahmat Acylin jättämisestä sivuun ja pian hallitusta nousi haastamaan uusi kapinallisarmeija Front d'Action Commune Provisoir (FACP). Nigeria vihastui siitä, ettei hallitus ollut täysin sen hallinnassa ja keskeytti asetoimitukset ja esti öljyn myynnin. Lolin hallitus kaatui kesän loppuun mennessä.


title: Lol Mahamat Choua

text: Lol oli mukana Habrén hallituksessa 1982 alkaen. Lol on johtanut Rassemblement pour la démocratie et le progrès -oppositiopuoluetta vuodesta 1992, kun ne sallittiin. Hän oli ehdokkaan 1996 presidentinvaaleissa ja jäi viidenneksi. Hän on myös johtanut RDP:n parlamenttiryhmää parlamentissa ja tukenut sittemmin presidentti Débya.


title: Rumelia

text: Rumelia (, , ) on turkkilainen 1400-luvulta lähtien käytetty nimitys eteläisistä Balkanin alueista. Turkinkielinen sana "Rumeli" tarkoittaa kirjaimellisesti "Roomalaisten maata", jolla viitataan Bysantin valtakunnan rippeisiin, jotka osmanit valtasivat. Nimitystä on käytetty viittaamaan Turkin Euroopan puoleiseen osaan.


title: Rumelia

text: Rumeliaan kuuluu vanhat Konstantinopolin, Tessalonikan, Traakian, Macedonian ja Moesian provinssit. Nykypäivänä aluetta ovat suunnilleen Tonavan etelän puoleiset ja Albanian itäpuoliset osat, rajoittuen etelästä Moreaan.


title: Rumelia

text: Itä-Rumelia oli autonominen provinssi Osmanien valtakunnassa Berliinin sopimuksesta 1878 lähtien, mutta se liittyi väkivallattomasti Bulgariaan 1885.


title: Rumelia

text: Nykyään nimitys "Trakya" on syrjäyttänyt Turkissa nimen Rumelia. Aluetta kutsutaan Rumeliaksi vain historiallisessa yhteydessä.


title: Suomen parhaat (Dingo)

text: Suomen parhaat on vuonna 1994 julkaistu Dingon kokoelmalevy. Kokoelma julkaistiin ainoastaan C-kasettina ja se sisältää 15 Dingon hittikappaletta 1980-luvulta sekä vuonna 1992 julkaistun remix-version kappaleesta “Levoton Tuhkimo“.


title: Berliinin sopimus

text: Berliinin sopimus -nimisiä sopimuksia ovat ainakin:


title: Wilhelm Steinitz

text: Wilhelm Steinitz (17. toukokuuta 1836 Praha – 12. elokuuta 1900 New York) oli itävaltalais-yhdysvaltalainen shakinpelaaja ja ensimmäinen shakin maailmanmestari.


title: Wilhelm Steinitz

text: Steinitz tunnustettiin maailman johtavaksi pelaajaksi, kun hän oli voittanut Adolf Anderssenin 1866, mutta virallisen maailmanmestaruuden hän saavutti vasta voitettuaan Johannes Zukertortin 20 vuotta myöhemmin.


title: Wilhelm Steinitz

text: Steinitz kehitti runsaasti shakin asemallista ja strategista teoriaa. Hän puolusti voitollisesti mestaruustitteliään kahdesti Mihail Tšigorinia ja kerran Isidor Gunsbergia vastaan, mutta hävisi 1894 Emanuel Laskerille. Steinitzin ja Laskerin välille järjestettiin uusintaottelu, jonka Steinitz myös hävisi. Hän kuoli muutamaa vuotta myöhemmin New Yorkissa.


title: Wilhelm Steinitz

text: Wolf Steinitz syntyi toukokuussa 1836 Prahassa. Steinitzin tarkkaa syntymäpäivää ei tiedetä, mutta useimmat lähteet ilmoittavat päiväksi 14., 17. tai 18. toukokuuta. Hän vaihtoi myöhemmin nimensä Wilhelmiksi, koska Wolf tarkoittaa sutta muun muassa saksaksi ja englanniksi. Kun hän muutti Yhdysvaltoihin, hän käytti siellä nimeä William. Hän haki Yhdysvaltain kansalaisuutta ja sai sen 23. marraskuuta 1888.


title: Wilhelm Steinitz

text: Wilhelm Steinitzin vanhemmat Anna Steinitz (o.s. Torsch) ja Joseph Salomon Steinitz olivat juutalaisia. Vaikka isä Joseph oli rautakauppias ja omisti liikkeensä, Steinitzit olivat hyvin köyhiä, sillä heillä oli toistakymmentä lasta.


title: Wilhelm Steinitz

text: Wilhelm tutustui shakkiin nähdessään isänsä pelaavan erään rabbin kanssa. Hän opetteli shakin säännöt ja opiskeli teoriaa shakkikirjoista. Pian Wilhelmin taidot olivat hämmästyttävän hyvät, muttei häntä kuitenkaan voi pitää ihmelapsena shakissa tai muutenkaan. Hän piti shakkia vain harrastuksena ja keskittyi opiskeluun.


title: Wilhelm Steinitz

text: Wilhelmin vanhemmat olivat säästäneet rahaa pojan opiskeluja varten, ja 22-vuotiaana hänet lähetettiin Wieniin, missä hänen piti opiskella insinööriksi teknillisessä korkeakoulussa. Koko opiskeluajan hän joutui elämään niukkuudessa, sillä hänen vanhemmillaan ei ollut varaa lähettää rahaa opiskeluja varten. Wilhelm hankki rahaa kirjoittamalla lehtiin ja opettamalla matematiikkaa, mutta kummastakaan ei saanut tarpeeksi tuloja, joten hän yritti ratkaista rahaongelmansa šakkia pelaamalla.


title: Wilhelm Steinitz

text:
Tavallisesti Steinitzia on luonnehdittu teräväkieliseksi, pilkalliseksi ja pitkävihaiseksi. Hän oli epämiellyttävä ja huono häviäjä, joka puhui yleensä vain sanoakseen jotain sarkastista vastapelaajastaan.
Steinitzia pidettiin samaan aikaan sekä hulluna että nerona. Hän oli suuruudenhullu, ja hänellä oli käsitys, että kaikki maailmassa liittyi jotenkin häneen itseensä. Hän oli hiukan vainoharhainen ja aina löytävinään muiden puheista itseensä kohdistuvia loukkauksia ja ilkeitä vihjauksia. Hänellä olikin useita vihamiehiä, niin kuviteltuja kuin todellisiakin. Välillä hän vaikutti eristäytyneeltä, koska ei luottanut keneenkään ja halusi tulla toimeen omillaan.
Jos Steinitzia provosoitiin, hän kirjoitti heti artikkeleissaan ja kolumneissaan solvauksia takaisin.
Steinitz oli tietoinen taipumuksistaan ja sanoi uransa alussa, ettei ryhtyisi kolumnistiksi juuri hyökkäävän luonteensa takia.


title: Wilhelm Steinitz

text: Steinitzin henkilökohtainen kirjeenvaihto sekä hänen artikkelinsa osoittavat kuitenkin, että hänellä oli vaikeasta luonteestaan huolimatta myös hyviä ystäviä šakkimaailmassa. Heihin kuuluivat muun muassa Ignác Kolisch, Mihail Tšigorin, Harry Nelson Pillsbury, Bernhard Horwitz ja Amos Burn. Steinitzilla oli myös hyvät suhteet Kuuban ja Venäjän šakkiyhteisöihin, ja hän teki yhteistyötä Yhdysvaltain šakkiliiton kanssa tulevien šakin maailmanmestaruusotteluiden järjestämiseksi. Steinitz pyrki olemaan objektiivinen kirjoittaessaan šakkikisoista tai peleistä. Hän esimerkiksi sanoi Henry Birdin huonon tuloksen eräässä šakkiturnauksessa johtuvan pelkästään huonosta onnesta, vaikkei ollutkaan tämän kanssa ystävällisissä väleissä. Steinitz ei myöskään jättänyt ylistämättä pahimpiakaan vastustajiaan, jos he pelasivat hyvin.


title: Wilhelm Steinitz

text: Steinitz maksoi tunnollisesti velkansa takaisin, mutta ei muuten yleensä osannut hoitaa raha-asioitaan kunnolla. Hän antoi usein kilpailijoiden viedä asiakkaitaan ja tarjoutui pelaamaan vuoden 1886 maailmanmestaruusottelun ilmaiseksi. Steinitz myös kuoli köyhänä ja jätti leskensä selviytymään makeiskaupan tulojen avulla. Vuoden 1895 Hastingsin turnauskirja, jonka pelaajat yhdessä kirjoittivat, kuvaa Steinitzia seuraavasti:


title: Wilhelm Steinitz

text: Steinitz oli naimisissa kahdesti. Ensimmäinen vaimo Caroline ja tämän kanssa saatu tytär Flora kuolivat pian Steinitzin ja Tšigorinin välisen toisen maailmanmestaruusottelun jälkeen. Steinitz solmi myöhemmin uuden avioliiton.


title: Wilhelm Steinitz

text: Steinitzin opiskeluaikoina Wienissä pelattiin hyvin paljon shakkia, ja Steinitz huomasi turnauksissa ja kahvilapeleissä olevan tarjolla hänen kipeästi kaipaamaansa rahaa. Steinitz ryhtyi pelaamaan kahviloissa pienillä rahapanoksilla, ja pian hänestä tuli yksi Wienin shakkipiirien vakiopelaajista. Samalla tosin hänen opintonsa jäivät taka-alalle.


title: Wilhelm Steinitz

text: Steinitzin ensimmäinen turnaus oli wieninmestaruusturnaus vuonna 1859. Turnauksen voitti Carl Hamppe, toiseksi tuli Jenay ja kolmanneksi Steinitz. Toisessa turnauksessaan vuonna 1860 Steinitz tuli toiseksi Hamppen voittaessa taas. Läpimurtonsa Steinitz teki kolmannessa turnauksessaan 1861, kun hän voitti mestaruuden ja sai 30 pistettä 31 mahdollisesta.


title: Wilhelm Steinitz

text:
Vuonna 1862 Lontoossa pidettiin maailmannäyttely, jonka yhteydessä järjestettiin myös kansainvälinen shakkiturnaus. Turnaus oli siitä historiallinen, että se oli ensimmäinen kerta, kun käytettiin aikarajoja; aikaa mitattiin tiimalaseilla.
Turnauksessa jokainen neljästätoista pelaajasta pelasi jokaista vastaan, eikä tasapelejä huomioitu, vaan jokaisesta ottelusta haluttiin saada selville voittaja. Pelit uusittiinkin, jos ne päättyivät tasan. Turnauksen ennakkosuosikki oli Adolf Anderssen, sillä maailman vahvimpana pidetty pelaaja Paul Morphy oli lopettanut pelaamisen.
Myös 26-vuotias Wilhelm Steinitz oli kutsuttu turnaukseen, sillä hän oli pelannut vakuuttavasti edellisenä vuonna Wienin turnauksessa. Hän matkusti toiveikkaana Lontooseen, mutta lopputulos ei ollut niin hyvä kuin mitä hän oli odottanut. Steinitz sijoittui vasta kuudenneksi Adolf Anderssenin, Louis Paulsenin, John Owenin, George MacDonnellin ja Serafino Dubois'n jälkeen. Hän sai turnauksesta yhteensä kahdeksan pistettä 13:sta mahdollisesta.
Tulos oli hänelle pettymys, vaikka hän oli osallistunut vasta ensimmäisen kerran kansainväliseen suureen turnaukseen.
Steinitz sai kuitenkin pelistään Augustus Mongredienia vastaan nerokkuuspalkinnon. Hän uhrasi pelissä ensin laadun, sitten torninsa sotilaaseen ja lopetti pelin hienoon mattiin. Turnauksen jälkeen Steinitz päätti jäädä Lontooseen.


title: Wilhelm Steinitz

text:
Ison turnauksen jälkeen Steinitz otteli muita pelaajia vastaan ja menestyi hyvin. Steinitz haastoi heti turnauksen jälkeen viidennelle sijalle tulleen Dubois'n otteluun, jonka voitti tuloksella 5–3. Siitä alkoi hänen 31 vuoden voittoputkensa otteluissa. Vielä saman vuoden syyskuussa Lontoossa pidettiin pieni turnaus, jonka Steinitz voitti puhtaasti tuloksella 7/7.
Muut turnaukseen osallistuneet pelaajat olivat kuitenkin niin heikkoja, ettei Steinitzin voitto vaikuttanut hänen maineeseensa. Seuraavaksi Steinitz haastoi Lontoon parhaan pelaajan, šakkiammattilaisena tunnetun Joseph Henry Blackburnen, ja voitti hänet yllättävän helposti luvuin 7–1. Hän jatkoi kiertelemällä ympäri Britteinsaaria, antoi simultaaniesityksiä ja voitti pieniä turnauksia. Vuonna 1863 hän voitti otteluissa Frederick Deaconin ja Valentine Greenin, jotka olivat molemmat englantilaisia huippupelaajia.


title: Wilhelm Steinitz

text:
Vuoden 1865 syksyllä Steinitz osallistui Dublinissa pidettyyn kansainväliseen turnaukseen, joka oli tavallaan Irlannin avoin mestaruusturnaus. Siihen osallistui viisi pelaajaa, ja Steinitz voitti sen.
Seuraavan vuoden kesä-heinäkuussa Steinitz voitti kaksi Englannin šakkiliiton turnausta: Lontoon Knockout-turnauksen 8 voitolla ja 3 tasapelillä ilman tappioita sekä toisen turnauksen puhtaasti kahdellatoista voitolla.


title: Wilhelm Steinitz

text: Anderssenin ja Steinitzin välinen ottelu 1866 ei ollut virallinen maailmanmestaruuskilpailu, mutta koska Anderssenia pidettiin Paul Morphyn vetäytymisen jälkeen maailman parhaana pelaajana, kyseessä oli tavallaan moraalinen kamppailu maailman parhaan pelaajan tittelistä. Anderssen oli voittanut vuosien 1851 ja 1862 Lontoon šakkiturnaukset, mutta Steinitzin paras suoritus oli vasta kuudes sija vuoden 1862 turnauksessa. Steinitzin mahdollisuuksiin uskottiin silti sen verran, että ottelulle saatiin rahoittajia. Ottelu järjestettiin Lontoossa vuoden 1866 heinäkuun alussa. Aikaa mitattiin tiimalaseilla, ja pelaajilla oli kaksi tuntia aikaa suorittaa 20 siirtoa. Hävinneelle pelaajalle oli tarjolla 20 puntaa, ja voittaja saisi 100. Vuoden 2006 rahassa se vastaa noin 55 000:tta puntaa. Anderssen oli selvä ennakkosuosikki, mutta Steinitzille oli etua siitä, että hän oli 18 vuotta nuorempi, sillä ottelut kestivät useita tunteja ja vaativat fyysistä kuntoa. Vedonlyöntikerroin oli ennen ottelun alkua Anderssenin hyväksi 2:1.


title: Wilhelm Steinitz

text:
Anderssen aloitti ottelun vahvasti Evansin gambiitilla ja voitti pelin 35 siirrossa.
Toisessa pelissä Steinitz avasi kuningasgambiitilla ja hämmästytti yleisön voittamalla pelin. Steinitz voitti myös seuraavat kolme peliä, joten tilanne oli 4–1 Steinitzin hyväksi. Steinitzin kannattajat uskoivat, että ottelu oli ratkennut eikä Anderssenista olisi enää vastusta. Anderssen kuitenkin pelasi seuraavassa pelissä mustilla sisilialaista puolustusta ja voitti pelin 54 siirron taistelun jälkeen. Seuraavankin pelin Anderssen voitti, kun hän pelasi valkeilla taas Evansin gambiittia. Kahdeksannessa pelissä Anderssen saavutti yhden hienoimmista voitoistaan ja Steinitz luovutti jo 24. siirron kohdalla. Ottelu oli nyt tasatilanteessa 4–4. Steinitz hävisi seuraavankin pelin, minkä jälkeen Anderssenin voittoon uskottiin entistä enemmän. Steinitz voitti kuitenkin kaksi peliä peräkkäin, minkä jälkeen Anderssen tasoitti tilanteeksi 6–6. Kolmannentoista pelin voitto meni taas Steinitzille, ja sen jälkeen hän tarvitsi vain yhden voiton koko ottelun voittoon. Viimeinen peli päättyikin Steinitzin voittoon 85. siirrossa, ja näin hän voitti myös koko ottelun.


title: Wilhelm Steinitz

text: Steinitz itse oli sitä mieltä, että hänen maailmanmestaruuskautensa alkoi jo tästä ottelusta. Steinitzhan voitti maailman parhaana pidetyn pelaajan, minkä perusteella hän katsoi olevansa maailman paras. Steinitz olikin ottelun jälkeen käytännössä maailman vahvin pelaaja. Virallisen maailmanmestaruusottelun Steinitz pelasi kuitenkin vasta 20 vuoden kuluttua, mistä hänen virallinen kautensa maailmanmestarina alkoi.


title: Wilhelm Steinitz

text: Seuraavana Steinitz otteli englantilaista Henry Birdiä, omaperäisestä pelitavastaan tunnettua mestaria vastaan, ja voitti ottelun 7 voitolla, 5 tasapelillä ja 5 tappiolla. Bird ei kuulunut maailman parhaiden pelaajien joukkoon, joten kun Steinitz voitti hänet vain niukasti, epäilykset Steinitzin pelitaidoista heräsivät. Jotkut uskoivat šakista jo vetäytyneeseen Morphyynkin enemmän kuin Steinitziin.


title: Wilhelm Steinitz

text: Vuonna 1867 Pariisin maailmannäyttelyn yhteydessä järjestettiin kansainvälinen šakkiturnaus, ja itse keisari Napoleon III oli paikalla lahjoittamassa voittajalle palkinnon. Turnaukseen osallistui kolmetoista pelaajaa, ja jokainen pelasi kaksi peliä jokaista vastaan. Tasapeleistä ei saanut pisteitä, ja aikaa oli kuusi minuuttia siirtoa kohden. Turnauksen voitti rohkeaa hyökkäyspeliä pelannut Ignaz Kolisch, joka ei kuitenkaan voittanut myöhemmin enää yhtään turnausta. Steinitz sijoittui kolmanneksi, mihin hän ei ollut täysin tyytyväinen. Steinitz myös riitautui turnauksessa Blackburnen kanssa, joka löi Steinitzia tämän ensin syljettyä hänen päälleen.


title: Wilhelm Steinitz

text: Seuraava merkittävä turnaus järjestettiin Saksan Baden-Badenissa. Turnauksessa oli monia uusia käytäntöjä: miettimisaikaa oli rajoitettu, tasapeleistä sai puolikkaan pisteen ja vain kansainvälisiä huippupelaajia oli kutsuttu. Turnaus oli kaksinkertainen, ja siirtoja piti tehdä kaksikymmentä tunnissa. Turnaus oli vaarassa keskeytyä, sillä pelipaikka sijaitsi lähellä Ranskan ja Saksan välisen sodan rintamaa. Se saatiin kuitenkin pelatuksi loppuun, vaikka eräs osallistuja joutuikin jättämään pelin kesken saatuaan kutsun rintamalle. Steinitz tuli turnauksessa toiseksi ja hävisi voittaneelle Anderssenille vain puolella pisteellä. Steinitz aloitti turnauksen heikosti, mutta paransi suoritustaan loppua kohden. Hän kuitenkin hävisi molemmat pelinsä Anderssenia vastaan.


title: Wilhelm Steinitz

text: Turnauksen jälkeen Steinitz palasi Lontooseen, missä hankki elantonsa pelaamalla kahvilapelejä rahasta. Vuonna 1872 hän voitti Lontoossa erään turnauksen voittamalla kaikki pelinsä. Vaikka turnaus oli pieni, Steinitzin saavutus oli huomattava, sillä turnaukseen osallistui myös muita tunnettuja pelaajia kuten Blackburne ja Zukertort. Saman vuoden lokakuussa Steinitz otteli Zukertortin kanssa vielä henkilökohtaisen ottelun Lontoossa. Steinitz oli ottelussa aivan ylivoimainen ja voitti selvästi tuloksella 7 voittoa, yksi tappio ja 4 tasapeliä.


title: Wilhelm Steinitz

text: Vuonna 1873 Steinitz saavutti ensimmäisen voittonsa kansainvälisessä turnauksessa. Turnauksen säännöt olivat epätavalliset: kaikki pelasivat kaikkia vastaan kolmen pelin sarjan, jonka voittaja sai yhden pisteen. Jos ottelu päättyi tasan, molemmat saivat puoli pistettä. Blackburne aloitti turnauksen hyvin ja johti sitä aina toiseksi viimeiselle kierrokselle asti, jolloin hävisi ottelunsa. Steinitz oli vain pisteen verran Blackburnea jäljessä, ja kun hän voitti oman pelinsä, pisteet olivat tasan. Mestaruuden ratkaisemiseksi pelattiin uusintaottelu, jonka Steinitz voitti tuloksella 2–0. Kolmanneksi turnauksessa tuli Anderssen, jonka Steinitz oli voittanut puhtaalla pelillä heidän välisessään sarjassa.


title: Wilhelm Steinitz

text: Vuoden 1876 helmikuussa Steinitz otteli uudestaan Blackburnen kanssa ja voitti puhtaasti seitsemällä voitolla ilman tappioita tai tasapelejä. Tämä oli ensimmäinen ottelu, johon katsojien piti maksaa pääsymaksu. Voiton jälkeen Steinitz piti kuuden vuoden tauon vakavista peleistä. Hän antoi sen sijaan simultaani- ja sokkoshakkiesityksiä ja työskenteli šakkitoimittajana "The Field"-lehdessä. Kun hän menetti työnsä, hänen oli pakko ruveta jälleen osallistumaan turnauksiin.


title: Wilhelm Steinitz

text: Wienissä pidettiin vuonna 1882 turnaus, johon osallistui 18 pelaajaa ja joka pelattiin kaksinkertaisena. Steinitz ei ollut pelannut yhtään turnauspeliä yhdeksään vuoteen, aiemmin pelatun Wienin turnauksen jälkeen. Siihen nähden hänen menestyksensä oli todella loistavaa. Steinitz sai 24 pistettä ja hän jakoi ensimmäisen sijan Simon Winawerin kanssa. Turnaus oli hyvin tasainen, sillä täydet pisteet olisivat olleet 36, ja kuusi ensimmäistä pelaajaa mahtuivat neljän pisteen sisään.


title: Wilhelm Steinitz

text: Syksyllä Steinitz matkusti Amerikkaan, missä hän antoi kuuden viikon ajan sokko- sekä simultaaninäytöksiä ja menestyi loistavasti. Hänen taitojansa ihailtiin, ja hän sai vierailukutsuja eri puolilta maata. Steinitz kävi matkallaan niin New Yorkissa, New Orleansissa kuin Havannassakin. Steinitz tapasi myös ohimennen Paul Morphyn, joka oli vain varjo entisestään.


title: Wilhelm Steinitz

text: Steinitz osallistui vuoden 1883 huhtikuussa Lontoossa järjestettyyn turnaukseen, jossa oli taas mukana šakinpelaajien terävin kärki. Turnauksessa käytettiin ensi kertaa nykyaikaisen kaltaista šakkikelloa, joka pysähtyy painettaessa ja käynnistää vastustajan kellon. Tasapelit uusittiin, mutta jos peli päättyi kolmesti tasan, molemmat pelaajat saivat puoli pistettä. Steinitz sijoittui turnauksessa vasta toiseksi, ja hänen pahin vastustajansa Zukertort voitti turnauksen kolmen pisteen erolla.


title: Wilhelm Steinitz

text: Steinitz muutti vuoden 1883 lokakuussa Yhdysvaltoihin, mikä hidasti Steinitzin ja Zukertortin välisen ottelun suunnittelua. Pitkän kirjeenvaihdon ja säännöistä kiistelyn jälkeen osapuolet pääsivät yksimielisyyteen: Ottelun voittoon vaadittiin kymmenen voittoa. Miettimisaikaa oli 15 siirtoa tunnissa, ja molemmat osapuolet asettivat panokseksi 2 000 dollaria. Steinitzin erityisestä vaatimuksesta sopimuksessa mainittiin, että ottelu pelattiin maailmanmestarin tittelistä. Hän oli varma voitostaan ja halusi, ettei sen jälkeen olisi enää epäselvyyttä maailmanmestarista. Ottelu alkoi 11. tammikuuta 1886, ja sitä oli seuraamassa suuri määrä lehdistön edustajia.


title: Wilhelm Steinitz

text: Zukertort aloitti ensimmäisen pelin valkeilla. Hän käytti kuningatargambiittia, mutta teki jo seitsemännessä siirrossa asemallisen virheen. Steinitz uhrasi kuudennessa siirrossaan ratsunsa valkean kahteen sotilaaseen ja voitti pelin sotilaidensa ansiosta. Zukertort kokosi kuitenkin tappion jälkeen itsensä nopeasti ja voitti seuraavan pelin. Zukertort siirtyi johtoon kolmannessa pelissä, kun Steinitz teki virheen voittoasemassa. Sama jatkui neljännessä pelissä: Steinitz menetti upseerinsa, vaikka oli luullut voittavansa sotilaan, ja luovutti pelin. Zukertort voitti myös viidennen pelin vaivattomasti, joten tilanne oli jo 4–1 hänen hyväkseen. Sen jälkeen ottelua jatkettiin St. Louisissa. Steinitz nousi takaa-ajoasemasta ja voitti kuudennen pelin valkeilla pelaten espanjalaista peliä. Seitsemännessä pelissä Steinitz hankki Zukertortille eristetyn sotilaan, johon kohdisti hyökkäyksensä. Steinitz voitti pelin 35 siirrossa. Seuraava peli päättyi tasan, mutta yhdeksännen pelin Steinitz voitti, minkä jälkeen tilanne olikin tasan 4–4. Kymmenes peli päättyi nopeasti tasan. Steinitz voitti yhdennentoista pelin, kun Zukertort teki epäkorrektin uhrauksen lähetillään. Sama lopputulos oli myös kahdennessatoista pelissä, joten Steinitz johti ottelua jo kahdella pisteellä 6–4. Zukertort voitti seuraavan pelin, ja sen jälkeen kaksi peliä päättyi tasan. Steinitz voitti puolestaan kuudennentoista pelin mutta joutui tyytymään tasapeliin seuraavassa pelissä. Loput ottelusta oli sitten Steinitzin juhlaa: hän voitti loput kolme peliä. Viimeisessä pelissä Zukertort yritti rohkeaa gambiittia, mutta luovutti, kun huomasi menettävänsä kuningattarensa ratsuhaarukalle. Lopputulos oli 10 voittoa, 5 tappiota sekä 5 tasapeliä Steinitzille, josta tuli vihdoin virallinen maailmanmestari.


title: Wilhelm Steinitz

text: Tuoreena maailmanmestarina Steinitz vieraili Havannassa, jonka shakkikerho tarjoutui järjestämään šakin maailmanmestaruusottelun. Steinitz sai valita itse vastustajansa, joka oli vanhan koulukunnan edustajana tunnettu Mihail Tšigorin. Järjestelyt onnistuivat, ja ottelu saatiin alkuun 20. tammikuuta 1889. Se pidettiin Havannassa ja voittoon tarvittiin vähintään 10½ pistettä 20 pelistä.


title: Wilhelm Steinitz

text: Ottelun alku oli hyvin tasainen. Tšigorin voitti ensimmäisen pelin, minkä jälkeen molemmat voittivat vuorotellen, kunnes tilanne oli 4–4. Steinitz voitti yhdeksännen ja kymmenennen pelin ja otti voitoillaan kahden pisteen johdon. Tšigorin kavensi eron yhteen pisteeseen voittamalla seuraavan pelin, mutta Steinitz voitti vuorostaan kahdennentoista pelin. Tšigorin voitti vielä kolmannentoista pelin, mutta se jäikin hänen viimeiseksi voitokseen. Steinitz voitti seuraavat kolme peliä, minkä jälkeen tilanne oli 10–6 ja Steinitz tarvitsi enää puoli pistettä voittaakseen ottelun. Se onnistuikin seuraavassa pelissä, joka päättyi tasan, joten Steinitz säilytti maailmanmestarin arvonimen.


title: Wilhelm Steinitz

text: Steinitz pelasi Tšigorinin ja kahden paikallisen mestarin kanssa loput kolme peliä vielä yleisön iloksi neuvottelupeleinä. Pienoisottelu päättyi tasan 1½–1½.


title: Wilhelm Steinitz

text: Steinitzin haastajaksi löytyi nopeasti uusi ehdokas Isidor Gunsberg, joka oli voittanut muun muassa vuonna 1889 New Yorkissa pidetyn turnauksen. Steinitz ei osallistunut turnaukseen, mutta hän hoiti järjestelyjä ja kirjoitti turnauksesta kirjan. Maailmanmestaruusottelu järjestettiin pikaisesti New Yorkissa, ja säännöt olivat samat kuin edellisessäkin ottelussa. Steinitz meni seitsemännessä pelissä johtoon, säilytti asemansa loppuun asti ja voitti ottelun. Ottelun peleistä peräti yhdeksän päättyi tasan. Voitot olivat Steinitzin eduksi lopussa 6–4 ja loppupisteet 10½–8½. Ottelun tasaväkisyys yllätti šakkiyleisön, ja se oli merkki sekä tason noususta että Steinitzin ikääntymisestä; hän oli jo 54-vuotias.


title: Wilhelm Steinitz

text: Steinitz kärsi koko elämänsä taloudellisista vaikeuksista, minkä takia hänen piti hyväksyä lähes jokainen ottelu- ja turnaushaaste. Niinpä kun Tšigorinin ja Steinitzin välille ehdotettiin uutta maailmanmestaruusottelua, Steinitz hyväksyi sen välittömästi. Pelien lukumäärä rajoitettiin taas kahteenkymmeneen ja voittoon vaadittiin yli puolet pisteistä. Steinitz oli heikentynyt pelaajana, kun taas Tšigorinin taidot olivat kehittyneet.


title: Wilhelm Steinitz

text: Tšigorin otti ottelun alussa heti lupaavan voiton ja pelasi niin hyvin, että hänellä oli kymmenennen pelin jälkeen turvallinen kahden pisteen johto. Viimeisen eli 20. pelin alkaessa Tšigorin johti ottelua 10–9. Steinitz voitti kuitenkin ottelun tekemällä 26. siirrossa passiivisen laadunuhrauksen, jossa hän tarjosi torniaan ratsusta. Ottelu päättyi siis tasan, jolloin hallitseva mestari saisi säilyttää tittelinsä. Kumpikaan pelaajista ei ollut kuitenkaan tyytyväinen tasapeliin, joten ottelua päätettiin jatkaa kolmen pelin erissä, kunnes voittaja olisi selvillä. Ensimmäinen jatkopeli päättyi tasan, ja Steinitz voitti seuraavan. Kolmannessa pelissä Tšigorin oli upseerin voitolla ja olisi voinut helposti voittaa pelin ja tasoittaa tilanteen. Hän teki kuitenkin šakin maailmanmestaruusotteluiden historian hirvittävimmän siirron, kun hän jätti kuninkaan edessä olleen sotilaan suojattomaksi, jolloin Steinitz olisi voinut tehdä kahden siirron matin. Huomattuaan Steinitzin seuraavan siirron Tšigorin luovutti. Steinitz voitti siis ottelun ja säilytti vielä 56 vuoden iässä maailmanmestarin tittelinsä.


title: Wilhelm Steinitz

text: Seuraavaksi Steinitzin haastoi Emanuel Lasker, 26-vuotias lupaava šakinpelaaja. Hän oli jo saanut mainetta voittamalla useita vahvoja turnauksia, ja hänelle oli myönnetty šakkimestarin arvo. Eräiden arvioiden mukaan hän oli yksi maailman neljästä parhaasta pelaajasta Steinitzin, Tarraschin ja Tšigorinin ohella. Lasker yritti saada aikaan mestaruusottelua Steinitzin kanssa tämän vastustuksesta huolimatta. Laskerin tukijoiden painostuksen ja ottelusta luvatun palkkion vuoksi Steinitz suostui lopulta ottelemaan Laskerin kanssa. Ottelu alkoi 15. huhtikuuta 1894 New Yorkissa. Ottelu pelattiin loppuun Philadelphiassa ja Montrealissa. Maailmanmestaruuteen vaadittiin kymmenen voittoa, ja aikarajaksi oli asetettu 15 siirtoa tunnissa.


title: Wilhelm Steinitz

text: Ensimmäisen pelin voitti Lasker. Steinitz selitti tappiotaan väsymyksellä ja hermostuneisuudella, mikä pitikin osin paikkansa: hän oli jo 58-vuotias. Steinitz nousi seuraavassa pelissä tasoihin, ja kuudennen pelin jälkeen molemmilla oli kaksi voittoa tilillään. Sitten Lasker voitti kaksi peliä, minkä jälkeen ottelua jatkettiin Philadelphiassa tilanteessa 4–2 haastajan hyväksi. Steinitz ei kuitenkaan enää pystynyt vastaamaan Laskerille, vaan hävisi kaikki Philadelphian kolme peliä. Ottelu siirtyi Montrealiin, missä Steinitz kavensi tilanteeksi 7–4. Se ei kuitenkaan auttanut, vaan Laskerista tuli maailmanmestari 10 voitolla, 5 tappiolla ja 4 tasapelillä. Steinitz oli hävinnyt tittelin, mutta hän ei suinkaan vetäytytynyt šakin pelaamisesta vaan alkoi osallistua turnauksiin entistä aktiivisemmin.


title: Wilhelm Steinitz

text: Steinitz osallistui syksyllä 1894 New Yorkissa pieneen turnaukseen, jonka hän voitti.


title: Wilhelm Steinitz

text: Seuraava iso kilpailu hänen urallaan oli Hastingsin turnaus. Se oli ensimmäinen oikea superturnaus, sillä siihen osallistui yhteensä 22 kansainvälisesti menestynyttä pelaajaa. Hastingsin turnausta pidetään yhtenä kaikkien aikojen parhaista turnauksista, ja siitä tulikin vuosittainen tapahtuma suuren suosion takia. Turnaus pelattiin niin, että jokainen pelasi yhden pelin jokaista vastaan. Turnauksen voiton vei nuori Harry Nelson Pillsbury, joka oli aiemmin suurelle yleisölle täysin tuntematon. Toiseksi tuli Tšigorin, kolmanneksi Lasker, neljänneksi Tarrasch, ja Steinitz oli vasta viides. Hän myös hävisi Laskeria vastaan pelaamansa pelin, mikä edelleen vahvisti käsitystä, että Lasker on Steinitzia vahvempi pelaaja. Steinitz pelasi kuitenkin von Bardelebenia vastaan pelin, joka on šakkihistorian kuuluisimpia. Steinitz aloitti 22. siirrolla hienon sommitelman, jonka lopuksi jokainen hänen upseereistaan oli mustan lyötävänä ja lisäksi musta uhkasi yhden siirron mattia. Silti tilanne oli valkean voitto, ja Bardeleben antoikin aikansa kulua loppuun ikään kuin luovutukseksi, sillä ei halunnut Steinitzin pelaavan hienoa sommitelmaansa laudalla. Peli sai myöhemmin lempinimen "Ikivihreä peli".


title: Wilhelm Steinitz

text: Vuosina 1895–1896 Lasker osallistui neljän pelaajan otteluturnaukseen, jossa olivat mukana myös Pillsbury, Lasker sekä Tšigorin. Turnaus koostui otteluista, joissa pelattiin aina kuusi peliä vastustajaa vastaan. Lasker voitti turnauksen ylivoimaisesti, mutta Steinitz osoitti olevansa yhä vaarallinen kilpailijoilleen ja sijoittui toiseksi.


title: Wilhelm Steinitz

text: Vuoden 1896 kesällä pidettiin Nürnbergissä turnaus, johon sekä Steinitz että Lasker osallistuivat. Tämäkin turnaus osoitti Laskerin vahvuuden: hän voitti tuloksella 13½/18, kun Steinitz jäi vasta kuudenneksi tuloksella 11.


title: Wilhelm Steinitz

text: Vaikka Lasker oli selvästi parempi, Steinitz haastoi hänet maailmanmestaruusotteluun vielä vuoden lopulla. Ottelu sovittiin alkavaksi marraskuussa, mutta voittajasta ei ollut missään vaiheessa epäselvyyttä. Lasker voitti Moskovassa ensimmäiset neljä peliä, jolloin Steinitz pyysi lykkäystä heikentyneen terveydentilansa takia. Ottelussa pidettiin taukoa kaksi kuukautta, minkä jälkeen Lasker jatkoi vahvoja otteitaan. Lasker voitti seuraavista seitsemästä pelistä kolme, ja neljä peliä päättyi tasan. Steinitz sai taisteltua kahdesta seuraavasta pelistä voitot, mutta se oli enää laiha lohtu entiselle maailmanmestarille. Seuraava peli päättyi tasan, ja sitten Lasker voitti kuudennentoista ja seitsemännentoista pelin. Lopputulos oli selvä 10–2 Laskerin hyväksi.


title: Wilhelm Steinitz

text: Ottelu rasitti Steinitzia niin paljon, että hän joutui jäämään muutamaksi viikoksi moskovalaiseen psykiatriseen sairaalaan lepäämään. Päästyään sairaalasta Steinitz palasi takaisin Yhdysvaltoihin, missä hän ei kuitenkaan pysynyt kauan aloillaan.


title: Wilhelm Steinitz

text: Steinitz osallistui vielä muutamaan turnaukseen. Wienissä hän tuli vuonna 1898 hienosti neljänneksi yhdeksäntoista osallistujan joukosta. Samana vuonna pelatussa Kölnin turnauksessa Steinitz sijoittui viidenneksi, mikä oli myös hyvä suoritus. Katastrofi iski kuitenkin seuraavana vuonna Lontoon turnauksessa. Steinitz tuli viidentoista osanottajan joukosta vasta sijalle 11.


title: Wilhelm Steinitz

text: Pian turnauksen jälkeen Steinitz todettiin mielisairaaksi ja hän joutui laitoshoitoon. Joidenkin lähteiden mukaan Steinitz kärsi kupasta, jonka hän olisi saanut Pietarin turnauksessa vuosina 1895–96. Sairauden arvellaan olleen osasyynä hänen hermoromahduksiinsa. Hän jopa yritti yhdessä vaiheessa haastaa Jumalan šakkiotteluun ja aikoi antaa siirron ja sotilaan tasoituksena. Vuonna 1900 hänen vaimonsa toimitti hänet Ward's Islandin mielisairaalaan. 12. elokuuta vuonna 1900 Steinitz sai sairaalassa sydänkohtauksen, mikä johti hänen kuolemaansa. Hänet haudattiin Brooklynin "Ikivihreiden hautausmaalle".


title: Wilhelm Steinitz

text: Vuodesta 1873 Steinitz toimi englantilaisen "The Field" -lehden šakkikolumnistina. Vuonna 1882 kustantaja lopetti kolumnin julkaisemisen lehdessä ja Steinitz erotettiin. Palsta aloitettiin kuitenkin uudestaan heti seuraavana vuonna, mutta kolumnisteina toimivat Leopold Hoffer ja Zukertort.


title: Wilhelm Steinitz

text: Vuonna 1885 Steinitz toteutti pitkäaikaisen unelmansa: Hän perusti oman šakkiaiheisen lehden, jonka nimeksi tuli "The International Chess Magazine". Lehti sisälsi muun muassa šakkipelien analyysejä, teorian esittelyä sekä Steinitzin oman palstan, jossa hän kertoi ajatuksiaan yleensä šakkiin liittyvistä asioista. Tällä palstalla Steinitz suututti monet arvostelemalla esimerkiksi Paul Morphya, jonka kritisointi oli yhdysvaltalaisille ennenkuulumatonta. Lehteä julkaistiin aina vuoteen 1891, kunnes tappiolliseksi muuttunut julkaisu oli pakko lopettaa. Steinitz jatkoi siitä huolimatta kirjoittamistaan ja aloitti moniosaisen šakkikirjan, joka sai nimekseen "The Modern Chess Instructor". Vain ensimmäinen osa ehti ilmestyä, ja sitäkin kritisoitiin paljon. Steinitz kirjoitti myös šakkiartikkeleita "The New York Tribune"- ja "The New York Herald" -lehtiin. Lisäksi hän teki turnauskirjan Yhdysvaltain kuudennesta kongressiturnauksesta ja analysoi siinä kaikki 432 peliä. Kirja julkaistiin vuonna 1891.


title: Wilhelm Steinitz

text:
Alun perin Steinitz pelasi samanlaisella romanttisella ”kaikki peliin” -hyökkäystyylillä kuin aikaisemmatkin pelaajat. Vuonna 1873 Steinitz siirtyi yllättäen uuteen tyyliin, jota nykyään kutsutaan asemalliseksi koulukunnaksi. Tätä Steinitzin kehittämää pelitapaa pidetään nykyään tavallisena. Hän painotti asemallisia tekijöitä: sotilasrakennetta, tilaetua, ratsujen sijoittautumista etuvartioihin ja lähettiparia. Hän loi uusia termejä ja alkoi puhua heikoista ja vahvoista ruuduista, heikoista ja vahvoista läheteistä ja sotilasenemmistön merkityksestä. Lasker tiivisti myöhemmin Steinitzin šakkiteoriat neljään pääperiaatteeseen:
"Aseman tasapaino" oli Steinitzin keksimä termi, johon Lasker erityisesti ihastui. Steinitz painotti myös sitä, että jos pelaaja on saanut etua, hänen täytyy hyökätä säilyttääkseen sen. Sen jälkeen kun Steinitz oli siirtynyt asemalliseen tyyliin, hän hallitsi kilpailušakkia 1870- ja 1880-luvuilla. Max Euwen mukaan Steinitz pyrki selväpiirteisiin asemiin, joissa hänen teoriansa toimi parhaiten. Steinitz ei kuitenkaan pidättäytynyt hienoista mattihyökkäyksistä: Esimerkiksi vuoden 1895 Hastingsin turnauksessa hän voitti vielä 59 vuoden iässä von Bardelebenin uskomattomassa pelissä. Siinä Steinitz sommitteli aseman, jossa kaikki hänen upseerinsa ovat lyötävissä mustan seuraavalla siirrolla, samalla kun musta uhkasi siirron mattia. Siitä huolimatta peli oli valkean voitto.


title: Wilhelm Steinitz

text: Steinitz oli ehdottoman objektiivinen pelaaja, joka etsi laudalla parhaita siirtoja välittämättä vastustajasta. Steinitz oli sitä mieltä, että pelaaja menestyy tekemällä parhaat siirrot, olipa vastassa kuka tahansa. Tosiasiassahan pelaaja voi menestyä paremmin, jos tietää, millaisista asemista vastustaja pitää tai mitä avauksia hän haluaisi pelata, ja voi välttää tällaiset tilanteet. Steinitzin suurimmat heikkoudet olivat ehkä kokeilumielessä pelatut siirrot ja tarpeettoman vaikeisiin puolustustilanteisiin ajautuminen huippuluokan peleissä. Hänellä saattoi olla 20 siirron jälkeen vielä lähes kaikki sotilaat alkuperäisillä paikoillaan upseerien edessä. Hän uskoi järkkymättä siihen, että pystyisi puolustamaan lähes mitä tahansa asemaa.


title: Wilhelm Steinitz

text: Steinitzin pelivahvuutta on yritetty mitata ja verrata niin nykyisiin kuin entisiinkin pelaajiin. Eräs vahvuusluvun kartoitus asettaa hänet vasta 47:nneksi kaikkien aikojen tilastoissa. Chessmetricsin mukaan Steinitz on 15. kaikkien aikojen parhaiden pelaajien listalla. Tosin Chessmetrics ei suosi pelaajia, jotka pelaavat epäsäännöllisesti, ja Steinitzin parhaiden vuosien aikaan kilpašakki oli epäsäännöllistä. Steinitz piti myös pitkiä taukoja kilpapelaamisesta. Vuonna 2005 Chessmetricsin tekijä Jeff Sonas kirjoitti artikkelin, jossa hän tutki erilaisia tapoja verrata maailman parhaita pelaajia ja käytti Chessmetricsin tarjoamaa tietoa peleistä. Hän tuli siihen lopputulokseen, että Steinitz oli enemmän muita pelaajia edellä 1870-luvulla kuin Bobby Fischer parhaina vuosinaan. Hän totesi myös, että Steinitz on ollut kolmanneksi pisimpään maailmanmestarina ja että hän oli myös seitsemäs, kun tutkittiin pelaajia, jotka olivat olleet pisimpään maailman kolmen parhaan joukossa.


title: Wilhelm Steinitz

text: Steinitzin mukaan on nimetty useiden avauksien muunnelmia:


title: Mackenzie Rosman

text: Mackenzie Rosman (s. 28. joulukuuta 1989 Charleston, Etelä-Carolina, Yhdysvallat) on yhdysvaltalainen näyttelijä joka muistetaan "Ruthie Camden" roolista draamasarjassa "Seitsemäs taivas". Hän esiintyi sarjassa vuosina 1996–2007.


title: Mihail Botvinnik

text: Mihail Moisejevitš Botvinnik (; 17. elokuuta 1911 Kuokkala – 5. toukokuuta 1995 Moskova) oli kolmeen otteeseen shakin maailmanmestaruuden saavuttanut, lajin historian vahvimpiin pelaajiin luettu suurmestari. Hän syntyi Suomen suuriruhtinaskuntaan kuuluneessa Kuokkalassa.


title: Mihail Botvinnik

text: Botvinnik saavutti maailmanmestaruuden 1948 toisen maailmansodan jälkeen vallinneessa epäselvässä tilanteessa, kun maailmanmestaruus oli jäänyt vaille haltijaa Aleksandr Alehinin kuoltua yllättäen. Botvinnik säilytti tittelin vuoteen 1957 ja otti sen uudelleen haltuun vuosiksi 1958–1960. Hänen kolmas kautensa maailmanmestarina kesti 1961–1963.


title: Mihail Botvinnik

text: Ensimmäisenä neuvostojärjestelmän tuottamana maailmanmestarina Botvinnik sai kokea poliittisia paineita, mutta hänellä oli myös ratkaiseva vaikutus huippushakkia dominoineen venäläisen koulukunnan syntyyn. Hänen kuuluisimpana oppilaanaan voitaneen pitää Garri Kasparovia. Vielä varttuneella iällä Botvinnik innostui tietokoneiden shakkiharrastukseen tuomasta lisäarvosta.


title: Mihail Botvinnik

text: Mihail Botvinnik syntyi venäjänjuutalaiseen perheeseen Kuokkalassa Suomen suuriruhtinaskunnassa. Hänen isänsä Moisey Botvinnik oli hammasteknikko.


title: Mihail Botvinnik

text: Botvinnik huomattiin shakkimaailmassa ensimmäisen kerran, kun hän oli 14-vuotias. Hän voitti simultaanipelissä José Raúl Capablancan. Hän oli aloittanut pelaamisen kaksi vuotta aiemmin.


title: Mihail Botvinnik

text: Shakin maailmanmestari Aleksandr Aljehin kuoli 1946. Kansainvälinen shakkiliitto FIDE organisoi tällöin parhaiden pelaajien turnauksen, jonka piti selvittää kuka olisi seuraava shakin maailmanmestari. Neuvostoliitto liittyi tällöin varta vasten FIDEn jäseneksi osallistuakseen tähän turnaukseen. Turnaus järjestettiin 1948 ja sen voitti Mihail Botvinnik.


title: Sinitta

text: Sinitta Renet Malone (19. lokakuuta 1963 Seattle, Washington, Yhdysvallat) on yhdysvaltalaisbrittiläinen laulaja ja näyttelijä. Hänen hittilevytyksiään ovat muun muassa "Toy Boy", "G.T.O." sekä "Cruising". Sinitta oli suosionsa huipulla 1980-luvun lopulla, jolloin hänet tunnettiin ensisijaisesti tuottajien Stock Aitken Waterman laulajana. Hän on esiintynyt myös useissa musikaaleissa.


title: Sinitta

text: Sinitta Malone oli koulunsa ainoa tummaihoinen tyttö. Hän kertoo olleensa "luokan klovni" ja "viihdyttäjä". "Grease"-elokuva vaikutti nuoren Sinittan päätökseen ryhtyä seuraamaan sukulaistensa jalanjälkiä viihdeteollisuuteen. Hänen äitinsä on laulaja Miquel Brown ja tätinsä laulaja Amii Stewart.


title: Sinitta

text: Koreografi Gillian Gregory kiinnitti Sinittan Francinen osaan yhdysvaltalaisessa elokuvassa "Shock Treatment" vuonna 1981. Tämän jälkeen Sinitta esiintyi eräissä musikaaleissa Lontoon lavoilla. Tulevina vuosina hän sai yhä uusia rooleja esityksissä Lontoon West Endissä. Hän oli mukana muun muassa musikaaleissa "Street Angels", "Cats", "Mutiny" ja "Hair". Vuonna 1986 Sinittalla oli sivuosa intiaanineitona elokuvassa "Foreign Body".


title: Sinitta

text: Sinittan ensimmäinen soololevytys oli "Never Too Late" Magnate Records -yhtiölle. Laulun mixasi tuottaja Jellybean. Sitä seurasi kappale "I Could Be". Hän alkoi saada runsaasti työtehtäviä taustalaulajana. Ennen varsinaista soolouraansa hän lauloi myös muun muassa mainossävelmiä. Laulajattaren ensimmäinen hittisingle oli "So Macho". Kappaleen tuottivat J.G. Hargreaves ja Mick Parker. Vuonna 1987 Sinitta levytti joukon singlejä tuottajakolmikko Stock Aitken Watermanin (SAW) johdolla: "Toy Boy", "G.T.O." ja "Cross My Broken Heart" olivat hittejä ympäri Eurooppaa. Ne julkaistiin albumilla "Sinitta" (1988). Sinitta lopetti esiintymisen musikaaleissa ja alkoi keikkailla maailmalla. Euroopan lisäksi hänen laulunsa menestyivät Yhdysvalloissa, Japanissa sekä Australiassa.


title: Sinitta

text: Vuonna 1989 ilmestyneellä "Wicked"-albumilla julkaistiin yksi SAW-tuotanto: "I Don't Believe in Miracles". Samalla albumilla oli useita uusia tulkintoja 1970-luvun hiteistä, kuten "Right Back Where Started From", "Hitchin' a Ride" sekä "Love on the Mountain Top". Tuottajina olivat Ralf René Maué sekä Phil Harding.


title: Sinitta

text: SAW:n vaikutus hiipui 1990-luvulla ja myös Sinittan suosio laski. Hän vaihtoi tyyliä ja nauhoitti "Supremes EP":n (1993) sekä albumin "Naughty Naughty" (1995). Kumpainenkin sisältää uusia versioita Motownin kappaleista. Vuonna 1990 Sinitta tulkitsi Joan Armatradingin sävelmän "Love and affection". Vuonna 1993 julkaistiin "Aquarius", joka on sävelmä musikaalista "Hair".


title: Sinitta

text: Sinitta palasi musikaalien pariin. Hänet nähtiin teoksissa "Hair" sekä "Smokey Joe's Café". Musikaalissa "What a Feeling" hän esitti itseään. 1997 Sinitta antoi äänensä kuvitteellisen The Mojams-yhtyeen singlejulkaisulle "You Can Do Magic". Singlen tuottivat Mike Stock ja Matt Aitken. Singlen kansikuvana käytettiin Britannian entisen terveysministerin Edwina Currien tyttären Debbie Currien kasvoja. Sinittan nimeä ei mainittu lainkaan.


title: Sinitta

text: 2000-luvulla Sinitta on työskennellyt myös kulissien takana uusien kykyjen löytämiseksi ja kehittämiseksi. Näihin lukeutuvat muun muassa Daniel ja Natasha Bedingfield sekä Mylene Klass. Sinitta on ollut mukana myös erinäisissä televisiotuotannoissa Britanniassa, kuten tuomarina ITV-kanavan ohjelmassa "Grease Is the Word", jossa haettiin henkilöitä Sandyn ja Dannyn osiin musikaalissa "Grease". Vuonna 2007 Sinitta levytti uuden version 1980-luvun hitistään "Toy Boy".


title: Sinitta

text: Sinitta Malone nai maaliskuussa 2002 tuolloin 47-vuotiaan liikemies Andy Willnerin. Useiden keskenmenojen jälkeen pari päätyi adoptoimaan ja vuonna 2007 Sinittan perhe kasvoi Zac-pojalla ja Magdalena-tyttärellä. Sinitta kertoi brittiläisessä Daily Mail -lehdessä tammikuussa 2008 adoptioprosessistaan:


title: Sinitta

text: Nuoruudessaan Sinitta seurusteli muun muassa näyttelijä Brad Pittin kanssa.


title: Sinitta

text: Eräissä lähteissä Sinitta Malonen syntymäpaikaksi on mainittu Washington (DC). Hänen syntymävuodekseen on mainittu lähteestä riippuen 1964, 1966 tai 1968.


title: Ho-Pin Tung

text: Ho-Pin Tung (; s. 4. joulukuuta 1982 Velp, Alankomaat) on Alankomaissa syntynyt kiinalainen autourheilija, joka ajoi Formula E -sarjassa. Tung kilpailee kiinalaisella lisenssillä.


title: Ho-Pin Tung

text: Ho-Pin Tung aloitti uransa kartingissa, jossa hän ajoi vuosina 1997-2000. Kausina 2001 ja 2002 Tung ajoi Benelux-maiden ja Alankomaiden Formula Ford -sarjoissa. Kaudella 2002 hän ajoi myös Portugalin Formula BMW -sarjassa. Kaudella 2003 Tung ajoi Aasian Formula BMW -sarjassa, jossa hän voitti sarjan mestaruuden. Kausina 2004, 2005 ja 2006 Tung ajoi Saksan Formula 3 -sarjassa. Kaudella 2004 hän sijoittui seitsemänneksi, kaudella 2005 hän oli sarjan kolmas ja kaudella 2006 hän voitti sarjan mestaruuden. Tung ajoi myös Kiinan A1 Grand Prix -tallissa. Kaudeksi 2007 Tung siirtyi GP2-sarjaan BCN Competicion -talliin. Hän keräsi kauden aikana vaatimattomat 4 pistettä ja sijoittui sarjassa sijalle 23. Kaudella 2008 hän oli 18. Tridentinin autolla. Hän ajoi kuitenkin toiseksi Monacon sprinttikilpailussa.


title: Ho-Pin Tung

text: Tung jatkoi uraansa GP2-sarjassa kaudella 2010 DAMS-tallissa. Unkarin kilpailussa Tung kolaroi vaarallisesti Jules Bianchin kanssa saaden lievän murtuman nikamaansa. Tämän takia hän joutui jättämään Belgian GP:n ja Italian GP:n väliin. Hänen sijaisekseen tuli Romain Grosjean. Hän ajoi vielä kaksi kilpailua Racing Engineering tallissa saavuttamatta pisteitä.


title: Ho-Pin Tung

text: Vuonna 2011 Tung kilpaili IndyCar-sarjassa. Hänestä tuli sarjan ensimmäinen kiinalainen, joka on kilpaillut Indy-Car -sarjassa. Vuonna 2012 Tung ajoi Porsche Carrera Asia Cup -sarjassa. Vuonna 2014 Tung kilpaili Formula E -sähköautosarjassa China Racingin tallissa kolmen kilpailun ajan saavuttamatta pisteitä.


title: Class of 3000

text: Class of 3000 on yhdysvaltalainen Emmy-palkittu animaatiosarja, jonka on tuottanut Cartoon Network Studios ja luonut OutKast-yhtyeen toisena jäsenenä tunnettu André Benjamin. Sarja sijoittuu kuvitteelliseen Westley School of Performing Arts -kouluun Atlantassa, Georgian osavaltiossa. Koulun entinen oppilas ja menestynyt muusikko Sunny Bridges, jota André Benjamin itse ääninäyttelee, päättää sarjan alussa yllättäen lopettaa musiikkiuransa ja palaa vanhaan kouluunsa musiikin opettajaksi.


title: Class of 3000

text: Sarjaa tehtiin yhteensä 24 jaksoa, jotka esitettiin alun perin Yhdysvalloissa vuosina 2006–2007. Suomessa sarjaa on esittänyt Cartoon Network vuodesta 2007 lähtien.


title: Class of 3000

text: Westley School of Performing Artsista valmistunut Sunny Bridges on kuuluisa muusikko, joka on voittanut yhteensä 27 Grammy-palkintoa ja Nobel-palkinnon. Hän huomaa kuitenkin ettei rikkaana ja kuuluisana muusikkona oleminen sovi elämäntyylilleen. Sunny päättää lähteä salaperäisesti pois musiikkialalta juuri, kun hänen uransa on huipussaan. Sunny palaa takaisin kotikaupunkiinsa Atlantaan ja ryhtyy musiikinopettajaksi vanhaan kouluunsa.


title: Pieni verenkierto

text: Pieni verenkierto eli keuhkoverenkierto () on se osa verenkierrosta, joka alkaa sydämen oikeasta kammiosta pumpaten hiilidioksidipitoisen veren keuhkovaltimorungon kautta keuhkovaltimoihin ja sieltä edelleen keuhkoihin, jossa veri luovuttaa hiilidioksidin ja ottaa kuljetettavakseen happea. Keuhkoista hapekas veri kulkee keuhkolaskimoita pitkin takaisin sydämeen sydämen vasempaan eteiseen.


title: Suomen kansanäänestys kieltolaista

text: Kansanäänestys alkoholin kieltolaista, viralliselta nimeltään ”neuvoa-antava kansanäänestys väkijuomalainsäädännön perusteiden selvittämiseksi”, järjestettiin Suomessa 29.–30. joulukuuta 1931. Äänestyksessä, johon osallistui 44,4 prosenttia äänioikeutetuista, yli 70 prosenttia kannatti vuodesta 1919 alkaen voimassa olleen kieltolain kumoamista. Tuloksen seurauksena eduskunta sääti helmikuussa uuden väkijuomalain, jossa alkoholijuomien myynnistä tehtiin valtion yksinoikeus.


title: Suomen kansanäänestys kieltolaista

text: Kieltolain kannatus oli suurempaa naisten kuin miesten keskuudessa. Myös maaseudulla kannatettiin kieltolakia voimakkaammin kuin kaupungeissa. Enemmistö maalaisista ja naisista äänesti kuitenkin kieltolain kumoamisen puolesta. Alueellisesti kieltolain kannattajia oli eniten silloisessa Vaasan läänissä, johon kuului tuolloin myös suuri osa nykyisestä Keski-Suomesta (42 %). Kumoamista kannatettiin voimakkaimmin Uudenmaan läänissä (81 %) ja Ahvenanmaalla (98 %).


title: Suomen kansanäänestys kieltolaista

text: Äänestäneitä oli kaikkiaan 777 885. Äänistä hylättiin 3 476 (0,4 %). Miehet (53 %) äänestivät vilkkaammin kuin naiset (37 %). Kaupungeissa äänestysprosentti nousi korkeammaksi (54 %) kuin maaseudulla (42 %).


title: Suomen kansanäänestys kieltolaista

text: Äänestyslipukkeessa oli kolme vaihtoehtoa, joista kansalaisen tuli valita yksi. Vähälle kannatukselle jäänyt vaihtoehto 2 oli niin sanotun Björkenheimin komitean ehdotus. Miehet ja naiset käyttivät erivärisiä lipukkeita.


title: Lewis-pikakivääri

text: Lewis-pikakivääri on yhdysvaltalaisen eversti Isaac Newton Lewisin kehittämä kevyt pikakivääri, jota ympärysvallat käytti ensimmäisessä maailmansodassa.


title: Lewis-pikakivääri

text:
Kevyt yhden miehen käytettäväksi suunniteltu Lewis ampui 7,7 mm kaliiperisia luoteja teoriassa 550 ammusta minuutissa ja oli helposti tunnistettavissa jäähdyttimensä ja aseen päällä olleen pyöreän makasiinin ansiosta. Aseen paino oli vain 12,8 kiloa, joten sitä oli huomattavasti helpompi liikutella kuin tuonaikaisia Vickers-konekiväärejä. Keveytensä vuoksi Lewisista tuli myös ilmavoimien suosikki, ja sitä asennettiin paljon lentokoneisiin.
Lewisissa käytettiin kahdenlaisia lippaita. Toinen niistä sisälsi 97 patruunaa, mikä teki aseesta liian raskaan jalkaväkikäyttöön. Tavallisilla sotilailla oli käytössään 47 patruunan lipas.


title: Lewis-pikakivääri

text: Lewisin valmistaminen oli huomattavasti halvempaa ja yksinkertaisempaa, yhden Vickersin valmistamiseen kuluneessa ajassa kyettiin tuottamaan kuusi Lewisia. On huomioitavaa, etteivät yhdysvaltalaiset itse innostuneet aseesta heti, vaan ase siirtyi ulkomaille hieman katkeroituneen kehittäjänsä mukana. Belgiaan asettunut Lewis tarjosi asettaan paikallisen armeijan edustajille. Belgian armeija otti Lewis-pikakiväärin käyttöön vuonna 1913 ja tämä sai britit lisensoimaan sen varsin nopeasti. Valmistus lankesi sekä aseistaan että moottoripyöristä tunnetulle BSA:lle.


title: Lewis-pikakivääri

text: Taistelukäytössä Lewis osoittautui luotettavaksi ja tehokkaaksi. Saksalaiset ristivät aseen ”belgialaiseksi kalkkarokäärmeeksi” kohdattuaan niitä Belgiassa vuonna 1914. Lewisin palvelukaari jatkui ensimmäisen maailmansodan jälkeenkin. Moderni Bren LMG oli toisen maailmansodan alussa korvannut Lewisin miltei kokonaan, mutta niitä käytettiin yhä erityisesti lentokoneissa ja ajoneuvoissa. Ranskan kukistumisen jälkeen Lewisista tuli pääasiassa Britannian kodinturvajoukkojen ase ja se poistettiin virallisesti brittien palveluksesta toisen maailmansodan jälkeen.


title: Lewis-pikakivääri

text: Muutamia kappaleita käytettiin Suomen sisällissodassa 1918.


title: Anja Kola

text: Anja Kola (käyttänyt myös sukunimeä Jurkka, 15. helmikuuta 1929 – 6. huhtikuuta 2004 Kokkola) oli suomalainen näyttelijä ja vuoden 1946 Miss Suomi. Kansainvälisiin missikisoihin hän ei päässyt mukaan, sillä niitä ei ollut hänen valintansa aikaan vielä alettu järjestää uudelleen sodan jälkeen. Valintansa aikaan Kola oli lappeenrantalainen. Näyttelijänä Kola esiintyi elokuvissa "Pikajuna pohjoiseen" (1947), "Hallin Janne" (1950) ja "Voi veljet, mikä päivä!" (1961).


title: Anja Kola

text: Kola oli vuosina 1952–1963 naimisissa teatterinjohtajan ja näyttelijän Sakari Jurkan kanssa.


title: Anna-Liisa Leppänen

text: Anna-Liisa Leppänen valittiin Miss Suomeksi vuonna 1947. Hän myös sijoittui toiseksi Miss Eurooppa -kilpailussa 1948


title: Anna-Liisa Leppänen

text: Leppänen oli Miss Suomeksi tullessaan 17-vuotias ja opiskeli Oopperan balettikoulussa. Ennen Miss Suomi -kilpailua hänet oli valittu Miss Pihlajasaareksi.


title: Anna-Liisa Leppänen

text: Miss Eurooppa -kilpailu, johon Leppänen osallistui, oli ensimmäinen toisen maailmansodan jälkeen. Leppäsen oli tarkoitus esiintyä perinteisen suomalaisen musiikin soidessa, mutta orkesterille oli toimitettu väärät nuotit, ja niinpä häntä säesti ryyppylaulu ”Jos kaikki Suomen järvet viinaksi muuttuis”.


title: Anna-Liisa Leppänen

text: Leppänen sai myöhemmin ainakin kaksi tytärtä. Hän vetäytyi julkisuudesta noin 50-vuotiaana.


title: Dirlanda

text: Dirlanda () on kreikkalainen, Kálymnoksen saarelta peräisin oleva perinnelaulu. Yksi kappaleen tunnetuimmista varhaisista äänitteistä on Pantélis Gkíniksen laulama versio. Suomen kielelle kappaleen on kääntänyt Saukki, ja sovittanut Markku Johansson. Suomenkielisen version tunnetuin esittäjä on Kai Hyttinen.


title: Dirlanda

text: Sittemmin kappaleen on esittänyt muun muassa eurodanceyhtye Chorale vuonna 2004 ja syyrialaislaulaja Ebdo Mihemed vuonna 2009. Kappale kertoo miehestä, joka lähtee Ródoksen saarella seuraamaan mystistä naista ja jumalatar Afrodite ottaa vallan. Kappale perustuu vähitellen kiihtyvään tempoon ja viulusäestykseen. Kappale löytyy lukemattomilta kokoelmalevyiltä.


title: François Tombalbaye

text: François (Ngarta) Tombalbaye (15. kesäkuuta 1918 − 13. huhtikuuta 1975) oli Tšadin ensimmäinen presidentti. Hän johti maan itsenäisyyteen 11. elokuuta 1960 ja johti maata sen itsenäisyyden alun, kunnes hänet surmattiin vallankaappauksessa.


title: François Tombalbaye

text: Tombalbaye kuului sarakansaan. Hän syntyi etelä-Tšadissa lähellä Koumaraa. Hän kävi protestanttisten lähetyssaarnaajien koulua. Hän oli ammatiltaan opettaja, mutta joutui erotetuksi ammattiyhdistystoiminnan vuoksi ja tekemään tiiliä. Hänet valittiin 1954 maan parlamenttiin.


title: François Tombalbaye

text: Tšadissa oli vuodesta 1946 ollut oma parlamentti, mutta paikallisia alettiin kouluttaa hallintotehtäviin vasta 1955. Maata hallitseva puolue oli Union Démocratique Tchadienne (UDT), jota hallitsivat lähinnä eurooppalaiset ja Ranskan intressit. Sitä vastustamaan nousi Parti Progressiste Tchadien (PPT).


title: François Tombalbaye

text: Tšad julistautui autonomiseksi 1957 Ranskan kolmannen tasavallan kriisin myötä. Vuonna 1959 maassa oli neljä hallitusta, joista viimeisen pääministeriksi Tombalbaye nousi. Hänen valtaannousuaan on nimitetty "sähkösanomakaappaukseksi", koska Tombalbaye lähetti entiselle pääministerille Gabriel Lisettelle sähkösanoman tämän ollessa vierailulla Israelissa, jossa hän kielsi tätä enää palaamasta maahan. Yritykset yhdistää Tšad kolmen muun entisen siirtomaan kanssa epäonnistuivat ja maa itsenäistyi 11. elokuuta 1960.


title: François Tombalbaye

text: Tombalbaye varmisti asemansa PPT-puolueessa. PPT:n ja Tombalbayen vastustus väheni hänen valtaannousunsa jälkeen ja maassa otettiin käyttöön yksipuoluejärjestelmä, huolimatta maan pohjoisosan edustajien vastalauseista. PPT jäi lähes täysin sarojen hallintaan, joita pohjoisen asukkaat olivat pitäneet pakanoina ja orjien lähteenä. Pohjoisen poliitikkoja pidätettiin, etenkin syyskuun 1963 Fort-Lamyn ja Salamatin mellakoiden jälkeen ja Tombalbaye hajotti kansalliskokouksen. Kesäkuussa 1964 koottu uusi parlamentti antoi Tombalbayelle oikeuden nimittää kaikki PPT:n johtajat.


title: François Tombalbaye

text: Maassa aloitettiin nopea afrikkalaistaminen ja ranskalaisia viranomaisia korvattiin valtionhallinnossa ja Tšadin kansallinen armeija korvasi ranskalaiset joukot. Suurin osa koulutetusta ja ranskaa puhuvasta väestöstä oli etelän asukkaita. Vuonna 1964 määrättiin ylimääräinen vero "kansallisen lainan" varjolla. Eräillä paikoilla veroa kerättiin kolme kertaa määrätty summa.


title: François Tombalbaye

text:
Ensimmäinen merkittävä kapina syttyi 1965 pääasiassa paikallishallinnon kelvottomuuden vuoksi. Tombalbaye oli täyttänyt virkapaikat lähes täysin oman kansansa jäsenillä ja korruptio oli hallitsematonta. Maan keskiosan mustat muslimit nousivat veronkeräykseen lähetettyjä virkamiehiä ja sotilaita vastaan ja hallituksen joukot tulittivat mellakoitsijoita Mangalinessa.
Vuonna 1966 perustettiin organisoitunut vastarintajärjestö Front Nationale de Liberation du Tchad. Sen pääsihteeri Ibrahima Abatcha sai Pohjois-Koreassa koulutettuine joukkoineen talonpoikaiskapinan muutettua vallankumousliikkeeksi. FROLINATin johtajia koulutettiin myös Libyassa. Abatcha kuoli taistelussa hallituksen joukkojen kanssa ja liike hajosi pian.


title: François Tombalbaye

text: Tombalbayen uudistustoimet pysähtyivät äkillisesti elokuussa 1971, kun hän väitti kukistaneensa Libyan Gaddafin tukeman kapinan. Tuolloin hän katkaisi suhteensa Libyaan ja salli Gaddafin vastustajien perustaa leirinsä maahan. Vastineeksi Gaddafin tunnusti FROLINATin ja antoi sille julkisesti luvan perustaa tukikohtansa Libyaan. Kesäkuussa 1972 hallitus sai kiinni Libyassa koulutetun sabotööriryhmän, joka salakuljetti räjähteitä ja aseita pääkaupunkiin. Tuon jälkeen Tombalbaye pidätti noin tuhat epäiltyä "valtion vihollista." Parantaakseen suhteita arabimaihin Tombalbaye katkaisi syyskuussa 1972 suhteet Israeliin ja solmikin saman vuonna liittosopimuksen Libyan kanssa ja sai lainaa arabimailta. Samoihin aikoihin hän erotti maan ranskankielisten maiden OCAMM-järjestöstä ja ryhtyi ajamaan "authenticité"-kampanjaa. Maan pääkaupunki Fort-Lamy nimettiin uudelleen N'Djamenaksi, Fort-Archambault Sarhiksi ja Tombalbaye itse otti etunimen Ngarta ja määräsi myös virkamiehet käyttämään alkuperäisnimiä. Lisäksi ranskalaisia lähetyssaarnaajia karkotettiin maasta.


title: François Tombalbaye

text: Tombalbayen "afrikkalaistamispolitiikkaan" kuului myös sara-kansan yondo-riittien virallinen käyttöönotto. Nämä riitit määrättiin pakollisiksi kaikille 16–60-vuotialle saroille ja ei-muslimeille valtion virkaan pyrkiville. Niihin kuului viikkojen selviytyminen luonnon armoilla erämaassa ja kivulias fyysinen ja henkinen kidutus. Vastustajat pitivät riittejä ei-kristillisinä, eivätkä ne olleet edes koko sara-kansalle tuttuja, vaan olivat lähtöisin vain yhdeltä sarojen aliheimolta. Etenkin kaupunkilaiset ja nuoret vastustivat näitä riittejä.


title: François Tombalbaye

text:
Tombalbayen vastustus kasvoi pitkin 1970-lukua, eikä se rajoittunut pelkästään kapinallisryhmiin. Ranskalaiset neuvonantajat huomasivat jo 1970-luvun alussa armeijan piirissä vastarintaa ja neuvojen mukaan armeija sai lisää ääntää kuuluville ja sen komentaja otettiin mukaan puoluejohtoon. Tombalbaye suhtautui epäluuloisesti kapinayrityksiin ja pidätti kesäkuussa 1973 armeijan komentajan Félix Malloumin tuntemattomien syiden nojalla, joka luultavasti koskivat epäilyä hänen suhteistaan kapinallisjohtaja Hissène Habréen.
Saman kohtalon kokivat PPT:n naisten siiven puheenjohtaja ja useat etelän poliitikot, joita syytettiin eläinten uhraamisesta. Tuon jälkeen Tombalbaye päätti hajottaa PPT:n ja korvata sen uudella MNRCS-puolueella.
Epäluulo armeijaan näkyi eri tavoilla, kuten eräiden yksikköjen suosimisena ja Tombalbaye palkkasi marokkolaisia henkilökohtaiseen vartiostoonsa. Vaikka armeija olikin isompi kuin gendarmerie, kansalliskaarti ja paimentolaiskaarti (Garde Nationale et Nomade) kasvoivat sitä suuremmaksi.


title: François Tombalbaye

text: Maaliskuussa 1975 Tombalbaye määräsi lisää pidätyksiä asevoimissa toisesta kapinasta epäiltynä. 13. huhtikuuta 1975 pääkaupungin gendarmerie nousi kapinaan ja surmasi Tombalbayen, joka korvattiin kenraali Félix Malloumilla.


title: Euro Hockey Tour 2007–2008

text:
Euro Hockey Tourin kausi 2007–2008 oli järjestyksessään 12. Euro Hockey Tour -kiertue, joka koostui neljästä eri jääkiekkoturnauksesta.
Osallistujia olivat Ruotsin, Suomen, Tšekin ja Venäjän miesten jääkiekkomaajoukkueet.Karjala-turnaus on yksi neljästä EHL turnauksesta. Sen avausottelu pelattiin Jönköpingissä Ruotsissa. Ottelussa hallitseva mestari Venäjä kohtasi Ruotsin. Edellisen turnauksen finaaliottelu päättyi joukkueiden osalta Venäjän 2-1 voittoon. Jönköpingissä ottelu päättyi Venäjän voittoon maalein 1-3. Ottelun ratkaisijaksi nousi Venäjän maalivahti "Aleksandr Eremenko" 29 torjunnallaan. Toisessa ottelussa Suomi kohtasi Tšekin. Ottelu oli tasainen, mutta noin minuutti ennen varsinaisen peliajan päättymistä Tšekin "Jan Marek" teki voittomaalin 3-2. Kaikki ottelut olivat hyvin tasaisia. Yhtenä erikoisuutena oli, että kukaan pelaaja ei tehnyt kahta maalia. Sen vuoksi turnauksessa oli 24 maalintekijää. Suurin maaliero oli ottelussa Venäjä - Tšekki. Suomen jokainen ottelu päättyi vain yhden maalin eroon vastustajasta. Turnauksen voitti Venäjä, Ruotsi oli toinen, Tšekki kolmas ja Suomi neljäntenä sijoittui viimeiseksi .


title: Euro Hockey Tour 2007–2008

text: Turnaus pelattiin 8.- 11.11. 2007


title: Güstrow

text: Güstrow on kaupunki Mecklenburg-Etu-Pommerin osavaltiossa, pohjoisessa Saksassa. Se on noin 30 000 asukkaallaan osavaltionsa seitsemänneksi suurin kaupunki ja Rostockin piirikunnan keskuskaupunki.


title: Güstrow

text: Güstrow sijaitsee noin 45 kilometriä etelään Rostockista, Warnow'n sivujoen Nebelin varrella. Nebel on yhteydessä Warnow'hon Bützow–Güstrow-kanavan kautta. Güstrow'n ympäristössä sijaitsee useita järviä ja metsäalueita. Sen naapurikuntiin lukeutuvat Sarmstorf, Plaaz, Glasewitz, Lalendorf, Mühl Rosin, Gutow, Gülzow-Prüzen ja Lüssow.


title: Güstrow

text: Nimellä Güstrow on polabinkieliset juuret. Se on muotoutunut nimestä "Guščerov", missä "guščer" tarkoittaa liskoa.


title: Güstrow

text: Rostockin ruhtinas Heinrich perusti Güstrow'n 1200-luvun ensimmäisellä puoliskolla ja myönsi sille schweriniläiset kaupunginoikeudet. 1300-luvulla Güstrow'sta muodostui Mecklenburgin herttuoiden kesäresidenssi. Mecklenburgin vuoden 1621 jaon jälkeen Güstrow'sta tuli pienen Mecklenburg-Güstrow'n herttuakunnan pääkaupunki. Herttuakunnan viimeinen herttua kuoli vuonna 1695 ja Güstrow'sta tuli osa Mecklenburg-Schwerinin herttuakuntaa.


title: Güstrow

text: Güstrow'n ja Bützow'n välinen rautatieyhteyes avattiin vuonna 1850. Yhteyttä pidennettiin vuonna 1867 Neubrandenburgin kautta Strasburgiin Preussin rajalle asti. Vuonna 1882 avattiin Güstrow'n ja Plau am Seen välinen rautatieyhteys ja vuonna 1887 Güstrow'sta avattiin yhteys Schwaaniin. Vuonna 1896 kaupungin liikenneyhteydet paranivat edelleen Bützow–Güstrow-kanavan kautta.


title: Güstrow

text: Güstrow'n suurimpiin nähtävyyksiin lukeutuu muun muassa Güstrow'n linna. Linna edustaa renessanssiarkkitehtuuria ja se toimi aikoineen mecklenburgilaisten herttuoiden residenssinä. Nykyinen linna on rakennettu 1500-luvulla, mutta linna-alueen historia ulottuu pidemmälle.


title: Güstrow

text: Güstrow'n tuomiokirkko () edustaa pohjoissaksalaista tiiliarkkitehtuuria. Kirkko sijaitsee kaupungin etelälaidalla ja sen historia ulottuu 1200-luvulle saakka. Sen nykyinen, uusgoottilainen ilme on peräisin 1800-luvun toiselta puoliskolta.


title: Güstrow

text: Kaupungissa on myös siellä asuneelle saksalaiselle kuvanveistäjälle ja näytelmäkirjailijalle Ernst Barlachille ja hänen elämälleen perustuvia museoita.


title: Güstrow

text: Güstrow on osa Rostockin S-Bahn-kaupunkirautatietä. Kaupungin läheisyydessä sijaitsee myös moottoritie Bundesautobahn 19. Lisäksi kaupunkia halkovat tiet Bundesstraße 103 ja 104.


title: Larry Brown

text: Lawrence Harvey ”Larry” Brown (s. 14. syyskuuta 1940 Brooklyn, New York) on yhdysvaltalainen koripallovalmentaja ja kilpauransa päättänyt koripalloilija. Pelattuaan yliopistokoripalloa Pohjois-Carolinan yliopistolla hän kuului olympiakultaa Tokiossa 1964 voittaneeseen maajoukkueeseen.


title: Larry Brown

text: Brown, joka sai valmennusta Dean Smithiltä, tuli itsekin myöhemmin tunnetuksi saavutuksistaan valmentajana; hän on toiminut vuosikymmenien saatossa useiden NBA-joukkueiden päävalmentajana ja työskennellyt myös yliopistokoripalloilijoiden kanssa.


title: Larry Brown

text: Kaudella 2018–2019 Brown valmentaa italialaista Auxilium Torinoa


title: Larry Brown

text: Brown nimettiin Basketball Hall of Fameen 27. syyskuuta 2002.


title: Larry Brown (baseballpelaaja)

text: Larry Leslie Brown (s. 1. maaliskuuta 1940) on yhdysvaltalainen baseballpelaaja. Hän syntyi Länsi-Virginian Shinnstonissa ja vaikutti Major League -tasolla vuosina 1963–1974.


title: Larry Brown (baseballpelaaja)

text: Brownin veli oli 35-vuotiaana aivokasvaimeen menehtynyt baseballpelaaja Dick Brown.


title: Dick Brown

text: Richard Ernest ”Dick” Brown (17. tammikuuta 1935 – 17. huhtikuuta 1970) oli yhdysvaltalainen baseballsieppari, joka pelasi Major League -tasolla vuosina 1957–1965. Hänen nuorempi veljensä on baseballpelaaja Larry Brown.


title: Dick Brown

text: Brown syntyi Länsi-Virginian Shinnstonissa ja opiskeli yliopistossa Florida Statessa. Hänen ennenaikainen kuolemansa 35 vuoden ja kolmen kuukauden iässä oli seurausta aivokasvaimesta.


title: Matthäus Hetzenauer

text: Matthäus Hetzenauer (23. joulukuuta 1924 Tiroli, Itävalta – 3. lokakuuta 2004) oli itävaltalainen tarkka-ampuja toisessa maailmansodassa.


title: Matthäus Hetzenauer

text: Hetzenauer kuului itärintamalle sijoitettuun Saksan 3. vuoristodivisioonaan. Hän tappoi 345 sotilasta ja upseeria, joista yhden hän ampui 1 100 metrin päästä.


title: Matthäus Hetzenauer

text: Hetzenauer kouluttautui tarkka-ampujaksi heinäkuussa 1944, jonka jälkeen hänet siirrettiin yksikköönsä. Hän käytti pääasiassa kiikaritähtäimellä varustettua Mauser Kar 98k -pulttilukkokivääriä ja Gewehr 43 -kivääriä.


title: Matthäus Hetzenauer

text: 17. huhtikuuta Hetzenauer sai rautaristin ritariristin. Toukokuussa hän joutui neuvostoliittolaisten sotavangiksi ja hän vietti seuraavat viisi vuotta sotavankileirillä.


title: Matthäus Hetzenauer

text: Hetzenauer kuoli 3. lokakuuta 2004 vuosia kestäneen huonon terveydentilan jälkeen.


title: Matthäus Hetzenauer

text: Hetzenaueria pidetään yhtenä maailman historian parhaimmista tarkka-ampujista


title: Seututie 929

text: Seututie 929 alkaa Tervolan kunnasta, hieman valtatie 4:n Tervolan risteyksen pohjoispuolelta, kulkien länteen päin Varejoen, Sihtuunan, Mellakosken ja Lohijärven kautta päättyen seututiehen 932, eli Raanujärventiehen. Tie risteää myös seututien 930, eli Muurolantien kanssa Mellakosken kylässä. Tie on valaisematon lukuun ottamatta lyhyitä yksittäisiä pätkiä kylien kohdalla. Tie on päällystetty koko matkalta ja suurimmalta osin melko hyväkuntoinen.


title: Seututie 929

text: Nopeusrajoitus on pääosin 100 km/h, mutta kylien kohdalla 80km/h. Liikennemäärät ovat vähäiset.


title: Seututie 929

text: Tie muodostaa yhdessä seututien 930 kanssa vaihtoehtoisen reitin Tervolasta Ylitorniolle, ollen vain kaksisataa metriä pidempi, mutta paljon vähäliikenteisempi kuin seututie 927:n kautta, sillä sieltä ajettaessa reitti kulkee pitkän matkaa valtatie 21:tä pitkin.


title: Yhdystie 9204

text:
Yhdystie 9204 on Kemissä kulkeva yhdystie. Tie on nelikaistainen ja kolme kilometriä pitkä. Tien nimi on Sauvonväylä, tien alussa Hahtisaarenkatu. Tiellä on neljä liikennevaloristeystä.
Tie alkaa Pohjolan Sanomat -rakennuksen vierestä ja päättyy Kivikon kiertoliittymään, josta pääsee Ouluun. Tien nopeusrajoitus on 50–60 kilometriä tunnissa. Tietä on muutettu siten että kauppakeskus Coronaan mentäessä ei tarvitse pysähtyä liikennevaloissa eli kääntyä oikeaan. Lisäksi valtatien 4 eritasoliittymään on rakennettu liikennevalot. Kemin ohikulkutien parannustöiden aikana muutettiin siten että eritasoliittymästä pääsee vain Rovaniemen suuntaan ja Oulun suuntaan pääsee vain Eteläväylän eritasoliittymästä. Yhdystie 9204 ylittää Oulu-Tornion radan ja ratapihan siltana. Yhdystie 9204 ei ole merkitty opasteisiin lähinnä keskustassa.


title: Mike Woodson

text: Michael Dean ”Mike” Woodson (s. 24. maaliskuuta 1958 Indianapolis, Indiana) on yhdysvaltalainen koripallovaikuttaja, joka toimi ennen nykyistä valmentajanuraansa NBA-pelaajana vuosina 1980–1991 New York Knicksin, New Jersey Netsin, Kansas City/Sacramento Kingsin, Los Angeles Clippersin, Houston Rocketsin ja Cleveland Cavaliersin organisaatioissa. Woodsonille kertyi pelaajaurallaan 786 runkosarja- ja 13 pudotuspeliottelua.


title: Mike Woodson

text: Woodson aloitti valmentajauransa kaudella 1996–97 Milwaukee Bucksin kakkosvalmentajana. Myöhemmin hän toimi Cleveland Cavaliersin, Philadelphia 76ersin ja Detroit Pistonsin kakkosvalmentajana. Pistonsissa 2003–04 Woodson juhli kauden päätteeksi NBA-mestaruutta. Woodsonin ensimmäinen päävalmentajavirka oli Atlanta Hawks -joukkueessa vuosina 2004–2010. Woodson valmensi Hawksia kuusi kautta. Ensimmäisellä kaudella Hawks oli NBA:n heikoin joukkue (13 voittoa ja 69 tappiota), mutta kolmen viimeisen päävalmentajakautensa aikana hän johdatti Hawksin pudotuspeleihin ja viimeisellä kaudella 2009–10 joukkue päätti runkosarjan 53 voittoon ollen itäisen konferensin kolmanneksi paras. Pudotuspelien toisella kierroksella Orlando Magic tiputti Hawksin jatkosta voitoin 4–0 ja Woodsonille ei enää tarjottu jatkosopimusta.


title: Mike Woodson

text: Elokuussa 2011 Woodson siirtyi New York Knicksin kakkosvalmentajaksi ja maaliskuussa 2012 joukkueen virkaatekeväksi päävalmentajaksi Mike D’Antonin erottua tehtävistään. Toukokuussa 2012 Woodson nimitettiin virallisesti Knicksin päävalmentajaksi. Huhtikuussa 2014 Woodson erotettiin tehtävästään. Syyskuussa 2014 tiedotettiin Woodsonin nimityksestä Los Angeles Clippersin apuvalmentajaksi.


title: Mike Woodson

text: Pelaajana:


title: Mike Woodson

text: Apuvalmentajana:Päävalmentajana:


title: Michael McConnohie

text: Michael D. McConnohie (s. 23. heinäkuuta 1951 Mansfield, Ohio) on yhdysvaltalainen ääninäyttelijä.


title: Michael McConnohie

text: McConnohie on tehnyt 1980-luvulta asti äänirooleja animaatioiden lisäksi myös näytelmäelokuvissa, kuten "Teini-ikäiset mutanttininjakilpikonnat". Hän on tehnyt yli 170 dubbausroolia englanniksi animesarjoihin ja videopeleihin. Alkuperäisiä äänirooleja hän on tehnyt muun muassa animaatioihin, kuten "", "The Transformers", "Action Force" ja "Walter Melon".


title: Michael McConnohie

text: McConnohie on myös esiintynyt näyttelijänä ensi kerran 1970-luvulla ja tehnyt vierasesiintymisiä "General Hospitalissa" ja "Passionsissa".


title: Sam Vincent

text: James Samuel "Sam" Vincent (s. 18. toukokuuta 1963) on yhdysvaltalainen koripalloilija ja koripallovalmentaja. Hän syntyi Michiganin Lansingissa Jay Vincentin veljenä ja kävi yliopistonsa Michigan Statessa.


title: Sam Vincent

text: Vincent oli NBA-pelaajana vuosina 1985–1992 ja on sittemmin aloittanut kansainvälisen uran valmennustöissä. Hänet nimitettiin vuonna 2007 Charlotte Bobcats -joukkueen uudeksi päävalmentajaksi; hänen edeltäjänään oli ollut Bernie Bickerstaff. Vincent erotettiin tehtävästään yhden kauden jälkeen.


title: Jay Vincent

text: Jay Fletcher Vincent (s. 10. kesäkuuta 1959) on yhdysvaltalainen koripalloilija. Hän syntyi Kalamazoossa, Michiganissa, ja sai Michigan Statessa opiskellessaan valmennusta Jud Heathcotelta.


title: Jay Vincent

text: Vincent pelasi yhdeksänvuotisen NBA-uransa aikana seuraavissa joukkueissa:


title: Jay Vincent

text: Hän jatkoi pelaamista Italiassa. Hänen vuonna 1963 syntynyt nuorempi veljensä Sam Vincent on tunnettu koripalloilija ja koripallovalmentaja.


title: Jud Heathcote

text: George Melvin ”Jud” Heathcote (17. toukokuuta 1927 Pohjois-Dakota – 28. elokuuta 2017 Spokane, Washington) oli yhdysvaltalainen koripallovalmentaja. Hän syntyi Pohjois-Dakotassa, mutta menetti isänsä kurkkumätäepidemiassa 1930 ja vietti suurimman osan lapsuudestaan Washingtonin osavaltiossa äidinpuoleisten isovanhempiensa kasvattamana.


title: Jud Heathcote

text: Heathcote toimi miesten koripallon päävalmentajana kahdessa yhdysvaltalaisessa yliopistossa: ensin Montanassa (1971–1976), sitten Michigan Statessa (1976–1995).


title: Tarraschin ansa

text: Tarraschin ansalla viitataan kahteen erilaiseen avausansaan espanjalaisessa pelissä. Ne on nimetty Siegbert Tarraschin mukaan. Ansa on kuuluisa siitä, että se ei esiinny vain analyyseissä, vaan Tarrasch itse pelasi ne mestareita vastaan turnauksissa. Kaikki eivät pidä ansoja oikeina ansoina, vaan sanovat niiden olevan yksinkertaisesti vastustajan virheitä.


title: Tarraschin ansa

text: Kaksi suurmestaria itse asiassa lankesi tähän ansaan Tarraschia vastaan: Zukertort vuonna 1887 ja Gunsberg 1890.


title: Tarraschin ansa

text:
Espanjalaisen peli avoin muunnelma.
Ja mustan sotilas on kiinnitetty ja valkea voittaa esimerkiksi 12...fxe6 13. Txe4.


title: Tarraschin ansa

text:
Johtaa Steinitzin puolustukseen.
Linnoittaminen vaikuttaa luonnolliselta, mutta 7...exd4 olisi parempi.
Paras olisi Ld7
Nyt 13.Txe4?? ja seuraisi matti 13...Td1+ 14. Te1 Txe1#.
Mustan ratsu ei voi liikkua kiinnityksen takia


title: Tarraschin ansa

text: Valkea voittaa.


title: Eva Robin’s

text: Eva Robin's, alun perin Roberto Maurizio Coatti (s. 10. joulukuuta 1958 Bologna) on miehenä syntynyt transsukupuolinen näyttelijä. Eräs tunnettu elokuva, jossa hänet on nähty, on Dario Argenton "Pelkoa ei voi paeta" ("Tenebre", 1982).


title: Sotavaunut Intiassa

text: Sotavaunut saapuivat Intiaan arjalaisten valloittajien mukana 1900–1700 luvulla eaa. ja pysyivät käytössä aina 700-luvulle jaa.


title: Sotavaunut Intiassa

text: Nykyisen käsityksen mukaan kevyet ja nopeat, hevosvetoiset sotavaunut kehitettiin nykyisen Iranin pohjois-puolisilla aroilla ennen vuotta 1900 eaa. Sieltä lähtivät liikkeelle tämän uuden asejärjestelmän käyttöönottaneet valloittajat, jotka alistivat nopeasti sivilisaatiot Kiinassa, Intiassa ja Euroopassa.


title: Sotavaunut Intiassa

text: Yhdistämällä hevosen ja kevyet vaunut, saatiin nopea, mutta tarpeeksi vakaa alusta, jolta voitiin tehokkaasti käyttää komposiittijousta tai heittokeihästä. Sotavaunut käyttöön ottaneet kansat huomasivat pian ylivoimaisen vaikutuksen sivistyneiden kansojen armeijoihin, jotka koostuivat lähinnä jalkaväestä, ja he alistivat 300 vuodessa kaikki Euraasian ja Egyptin merkittävät sivilisaatiot. Intiaan tunkeutuivat indo-eurooppalaista kieltä puhuneet arjalaiset. Orjuuden alku Intiassa ajoittuu rigvedan mukaan juuri tähän valloitukseen, ja tälle samalle perustalle syntyi myöhemmin kastilaitos.


title: Sotavaunut Intiassa

text: Kaikkialla sotavaunukansojen perustamat valtakunnat jäivät lyhytikäisiksi, kun joko valloittajat omaksuivat valloitettujen kulttuurin tai samoja aseita käyttämään oppineet alistetut ajoivat valloittajat pois maasta. Intiassakin arjalaisten valta päättyi nopeasti.


title: Sotavaunut Intiassa

text: Vuoteen 600 eaa. mennessä hinduarmeijat koostuivat melkein täysin jalkaväestä. Heillä ei ollut ratsuväkeä, koska hevoset oli varattu kuninkaiden ja ylimystön sotavaunuja varten. Nämä vaunut oli miehitetty kahdella sotilaalla. Kahden seuraavan vuosisadan aikana vaunuista tuli merkittävin osa intialaista sodankäyntiä.


title: Sotavaunut Intiassa

text: Intiassa ei ollut kunnon hevosia, vaan vain pieniä poneja. Tämän vuoksi ratsuväki oli huonolaatuista. Tämä oli ongelma kun intialaiset kohtasivat niemimaan ulkopuolelta tulleita hyökkääjiä. Hindut eivät koskaan kehittäneet ratsastavia jousimiehiä, vaikka kohtasivatkin sellaisia useita kertoja. Sen sijaa sotavaunut otettiin laajalti käyttöön: oli isoja ja pieniä vaunuja, miehistöä kahdesta kahteentoista. Tällaiset kaksitoistamiehiset vaunut olivat enemmänkin hitaita sotakärryjä, kuin todellisia sotavaunuja. Kuudennella vuosisadalla eaa. sotanorsut alkoivat ilmestyä taistelukentille.


title: Sotavaunut Intiassa

text: 300-luvulla eaa. perustettu Maurya-valtakunnan ajalla vakinaiset intialaiset armeijat luottivat sodankäynnissään norsuihin ja sotavaunuihin. Mutta edelliset olivat epäluotettavia ja jälkimmäiset kelvottomia, jos kohdattiin kyvykästä, hyvin harjoitettua jalka- tai ratsuväkeä. Tästä huolimatta sotavaunuja käytettiin Intiassa vielä toiset tuhat vuotta. Kahdella viimeisellä vuosisadalla ennen ajanlaskun alkua ratsuväestä tuli tärkein ase Pohjois-Intiassa, mutta Etelä-Intiassa ratsuväki ei muodostunut sotilaallisesti tärkeäksi, vaan hevosia käytettiin edelleen sotavaunujen vetämiseen. Suurin syy tähän oli se, että Etelä-Intiassa oli vaikeuksia kasvattaa tarpeeksi laadukkaita hevosia ratsuväkeä varten.


title: Sotavaunut Intiassa

text: Vuonna 326 eaa. käydyssä Hydaspesjoen taistelussa saadaan esimerkki intialaisesta sodankäynnistä. Taistelussa Aleksanteri Suuri löi Poroksen, jonka armeijassa oli 300 sotavaunua ja sotanorsuja. Vaunut olivat kevyitä, kahden hevosen vetämiä. Ne oli tehty puuosista, jotka oli sidottu yhteen nahkaremmeillä. miehistönä niissä oli ajaja ja jousimies. Lisäksi oli raskaampia vaunuja joita veti neljä hevosta. Näissä oli miehistönä kaksi kilvenkantajaa, kaksi jousimiestä ja kaksi ohjastajaa, jotka taistelussa päästivät irti ohjaksista heittääkseen keihäitä. Tosin sotavaunut eivät olleet merkittävässä roolissa varsinaisessa päätaistelussa.


title: Sotavaunut Intiassa

text: vuoteen 500 jaa. mennessä sotavaunut alkoivat kadota asteittain, mutta koska hyvien hevosten kasvattamisessa oli edelleen vaikeuksia, pysyivät ne käytössä jossain määrin 700-luvulle asti. Etelä-Intiassa ratsuväki ei koskaan korvannut sotavaunuja merkittävässä määrin.


title: Alex Rider & Scorpia

text: Alex Rider & Scorpia on englantilaisen Anthony Horowitzin kirjoittama nuortenromaani. Kirja on Alex Rider -kirjasarjan viides osa. Kirjojen päähenkilö on 14-vuotias teinivakoilija Alex Rider.


title: Alex Rider & Scorpia

text: Alexin taloudenhoitaja ja holhooja, yhdysvaltalainen Jack Starbright palkkasi Alexille kotiopettajan, koska Alex oli jäänyt pahasti seikkailujensa vuoksi koulussa jälkeen. Alex ystävystyy opettajansa kanssa, ja tämä pyytää Alexia mukaan luokkaretkelle Venetsiaan. Alex etsii samalla jälkiä salaperäisestä Scorpiasta saadakseen selville totuuden kuolleesta isästään. Jos hänen isänsä olikin tunnoton palkkamurhaaja, mitä se merkitsee Alexin itsensä kannalta? Hämmentävät tapahtumat ajavat Alexin suoraan kansainvälisen rikollisjärjestön syliin, ja sen kuvankaunis johtaja Julia Rothman asettaa Alexin aivan uusien valintojen eteen. Scorpia nimittäin suunnittelee mittavaa operaatiota, joka horjuttaisi onnistuessaan vakavasti maailman poliittista voimatasapainoa ja jolla olisi järkyttävät seuraukset tuhansien yksityisten ihmisten kannalta. Onko Alex valmis tekemään edelleen töitä M16:lle, joka on manipuloinut ja pettänyt häntä? Vai liittyykö hän Scorpiaan - koston vuoksi?


title: Addie Joss

text: Adrian ”Addie” Joss (12. huhtikuuta 1880 – 14. huhtikuuta 1911) oli yhdysvaltalainen baseballsyöttäjä. Hän pelasi vuosina 1901–1910 ammattilaisena Major League -joukkueessa, joka nykyisin käyttää nimeä Cleveland Indians.


title: Addie Joss

text: Joss syötti MLB:n nykyisellä määritelmällä varsin harvinaisen "perfect gamen" 2. lokakuuta 1908. Hänen elämänsä katkaisi lyhyeen aivokalvontulehdus.


title: Addie Joss

text: Joss sai postuumisti paikan Baseball Hall of Famesta vuonna 1978.


title: Nick Nuyens

text: Nick Nuyens (s. 5. toukokuuta 1980 Lier) on belgialainen maantiepyöräilijä. Hän edusti ammattilaisurallaan Quick Step -tallia 2003–2006, Cofidista 2007–2008, Rabobankia 2009–2010, Team Saxo Bankia 2011–2012 ja Garmin-Sharpia 2013–2014.


title: Nick Nuyens

text: Nuyens voitti Flanderin ympäriajon 2011 kukistettuaan loppukirissä Sylvain Chavanelin ja Fabian Cancellaran. Vuoden 2008 Flanderin ympäriajossa hän sijoittui toiseksi Stijn Devolderin jälkeen. Hän on voittanut myös useita muita merkittäviä kilpailuja, kuten Omloop Het Volkin, Pariisi–Brysselin, Kuurne-Bryssel-Kuurnen, Dwars door Vlaanderenin ja Britannian ympäriajon sekä etapin Sveitsin ympäriajossa.


title: Disney Live

text: Disney Live on Disney on Ice -jääshow'ta pyörittävän yhtiön Feld Entertainmentin toinen luomus. Se on tavallaan jääshow'n muotoon rakennettu teatteriesitys, jossa pääasiallisina hahmoina käytetään Disneyn luomia hahmoja. Esityksissä käytetään hyväksi Disney on Icesta tuttuja erikoistehosteita, puvustusta sekä musiikkia.


title: Disney Live

text: Suomessa Disney Live sai ensi-iltansa ensimmäistä kertaa toukokuussa 2008 esityksellään "Disney Live - Nalle Puh".


title: Disney Live

text: Disney Live -esitykset Suomessa:


title: Digital Versatile Doom

text: Digital Versatile Doom on HIMin ensimmäinen livealbumi ja -DVD, joka on nauhoitettu Los Angelesissa Orpheum-teatterissa 14. ja 15. marraskuuta 2007. DVD sisältää live-esiintymisen sekä behind the scenes -dokumentin. DVD sisältää myös "Suurin HIM-fani" -kilpailun voittajien tapaamisen bändin kanssa Seattlessa.


title: Digital Versatile Doom

text: Albumi debytoi Suomen virallisen listan sijalla 10.


Zack & Wiki: Quest for Barbaros’ Treasure on Capcomin julkaisema peli Wiille. Peli on tyylilajiltaan ongelmanratkonta/seikkailupeli. Se koostuu 16 lyhyestä tasosta, joiden tavoitteina on saavuttaa tason päättävä arkku. Arkun saaminen vaatii usein päättelyä ja pulmien selvittämistä erilaisten esineiden ja ympäristön kanssa vuorovaikuttamisen avulla.


title: Zack & Wiki: Quest for Barbaros’ Treasure

text:
Peli alkaa tilanteesta, jossa nuori merirosvo Zack nukkuu merirosvojoukkionsa Merijänisten (Sea Rabbits) lainatussa romulentokoneessa. Zackin kultainen apinatoveri Wiki herättää hänet unestaan. Pian sen jälkeen kapteeni Rose, Merijänisten arkkivihollinen kätyreineen hyökkää lentokoneen kimppuun lopulta pudottaen sen. Onneksi Zack ja Wiki onnistuvat pakenemaan ennen kuin kone rysähtää maahan. He löytävät itsensä keskeltä viidakkoa, josta löytyy omituinen, kirottu arkku. Arkusta hyppää esiin pääkallo, joka väittää olevansa kuuluisan kapteeni Barbarossan kallo. Kirous on rikkonut hänen ruumiinsa palasiksi, jotka nyt ovat kadoksissa maailmalla. Hän pyytää Zackiä ja Wikiä löytämään ja palauttamaan hänen ruumiinosansa. Vastapalvelukseksi hän lupaa antaa laivansa Zackille sekä kertoa, missä sijaitsee joka piraatin unelma, kuuluisa aarresaari. Tietenkin Zack tarttuu tilaisuuteen. Seikkailu voi alkaa!
Kun ystävykset saavat kaikki ruumiinosat. Barbarossa kuitenkin huijaa Zackia ja Wikiä ja kaikki osat tulevat Zackin ja Wickin eteen. Kaikki ruumiinosat yhdistyvät Barbarossaan, ja selviää ettei Barbarossa ei olekaan hyvä. Lopussa Zack ja Wiki tappavat Barbarossan ja Barbarossa joutuu mustaan aukkoon. Zack ja Wiki olivat Barbarossan palikassa. Zack selvisi mutta... Wiki kuoli. Zack katsoo suruissaan mustaan aukkoon.


title: Nitta Yoshisada

text: Nitta Yoshisada (, 1301 Kōzuken provinssi – 17. elokuuta 1338 Echizenin provinssi) oli japanilainen soturi ja Nitta-klaanin pää. Hän tuki keisari Go-Daigon valtaannousua ja hänellä oli keskeinen rooli Kamakura-shōgunaatin kaatamisessa. Ashikaga-klaanin Ashikaga Takauji kuitenkin voitti hänet Kamakurassa, minkä jälkeen hän pakeni Go-Daigon kanssa Yoshinovuorelle ja perusti uuden eteläisen hovin vastustamaan Takaujin Kiotoon asettamaa keisaria. Tämä ajanjakso tunnetaan Nanboku-chō-kautena.


title: Nitta Yoshisada

text: Ashikaga Takaujin pitkäaikaisena vihollisena Nitta Yoshisadaa on usein syytetty Japanin hovin jakautuneisuudesta eteläiseen ja pohjoiseen haaraan, sillä hän taisteli Ashikaga-klaania vastaan eteläisen hovin perustaneen keisari Go-Daigon puolesta. Klaanien välinen kilpailu johtui pääosin siitä, että Ashikagat olivat Nitta-klaanin yläpuolella, vaikka he olivat saaneet alkunsa nuoremmasta esi-isästä. Koska Nittojen esi-isät eivät taistelleet Minamoto-klaanin serkkujensa rinnalla Genpei-sodassa, heille ei annettu arvoa tai valtaa Kamakurassa.


title: Nitta Yoshisada

text: Vuonna 1331, kun Ashikaga-shōgunaatti oli määrännyt Nittan liittymään armeijaan Chihayan linnoituksella, hän sai viestit prinssi Morinagalta ja keisari Go-Daigolta kehottaen häntä hyökkäämään Hōjō-klaania vastaan. Hän jätti asemansa ja palasi kotialueelleen Kōzuken provinssiin, jossa hän kokosi avukseen muita Minamoto-klaanin jälkeläisiä ja vasalleja. Hän aloitti marssin Kamakuraan, saavuttaen sen ulkopuolella joitakin voittoja ja jahdaten Hōjō-klaanin puolustajia kaupunkia kohti.


title: Nitta Yoshisada

text: Kamakuraa ympäröivät kalliot kolmelta puolelta, joten hyökkääminen kaupunkiin oli vaikeaa. Nitta käytti hyväkseen laskuvettä ja siirsi joukkonsa kaupunkia kohti etelästä rantojen kautta. "Taiheikin" mukaan Nitta heitti miekkansa aaltoihin ja rukoili Amaterasua, joka jakoi vedet hänen puolestaan. Kaupunki vallattiin ja Hōjō-klaanilta riistettiin sen vaikutusvalta.


title: Nitta Yoshisada

text: Kamakuran ja Hōjō-klaanin kukistumisen jälkeen Nitta nimitettiin Echigon provinssin kuvernööriksi ja Hariman sekä Kōzuken provinssien varakuvernööriksi, kun Go-Daigo jakoi uudelleen Hōjō-klaanin maita. Lisäksi hän kosi Go-Daigon sihteeriä Kōtō-Naishia, jonka kanssa hän meni naimisiin keisarin välityksen avulla.


title: Nitta Yoshisada

text: Seuraavina vuosina Nittan kilpailu Ashikaga Takaujia (ja hänen veljeänsä Ashikaga Tadayoshia) vastaan kärjistyi, kun Ashikagat suunnittelivat kapinaa ja vaativat Nitta Yoshisadan tuhoamista. He kävivät lukuisia taisteluita, joista useat tapahtuivat Kiotossa ja sen ympäristössä samoilla paikoilla kuin Genpei-sodan kuuluisat taistelut. Nitta kukistettiin, mutta hän pysyi piikkinä Takaujin rinnassa kuolemaansa saakka vuonna 1338.


title: Nitta Yoshisada

text: Nittan kuolema oli yhtä huomattava kuin hänen elämänsä. Turnbull (2003) kirjoittaa, että Nitta oli taistelemassa Kuromarun piirityksessä Hosokawa Akiujia, Takaujin liittolaista vastaan, kun nuolet kaatoivat hänen hevosensa. Nitta jäi loukkuun kuolleen hevosen alle ja oli siten helppo kohde jousiampujille. Viimeisenä tekonaan Nitta veti esiin lyhyen miekkansa ja leikkasi irti oman päänsä. Joidenkin hänen kanssaan taistelleiden samuraiden on sanottu tehneen seppukun uskollisuudenosoituksena.


title: Anton Kuerti

text: Anton Emil Kuerti O.C. (s. 21. heinäkuuta 1938) on kanadalainen pianisti, joka on tullut tunnetuksi muun muassa Beethovenin ja Brahmsin teosten levytyksillään. Hän syntyi Wienissä, Itävallassa.


title: Anton Kuerti

text: Kuerti on Order of Canadan upseeri. Hän oli vuonna 1988 NDP:n kansanedustajaehdokkaana Don Valley Northin vaalipiiristä.


title: Matthew Good

text: Matthew Frederick Robert Good (s. 29. kesäkuuta 1971) on kanadalainen rockmuusikko. Hän tuli alun perin tunnetuksi laulajana Matthew Good Bandissa, jonka debyyttialbumi julkaistiin vuonna 1995.


title: Matthew Good

text: Yhtyeensä hajottua vuonna 2002 Good siirtyi soolouralle. Hänet tunnetaan myös yhteiskunta-aktivistina.


title: Kirotut eivät itke

text: Kirotut eivät itke () on yhdysvaltalainen dramaattinen film noir -elokuva vuodelta 1950. Se perustuu Gertrude Walkerin tarinaan, ja sen käsikirjoituksen ovat kirjoittaneet Harold Medford ja Jerome Weidman. Vincent Sherman vastasi elokuvan ohjauksesta. Sen pääosissa nähdään Joan Crawford, David Brian ja Steve Cochran. "Kirotut eivät itke" on ensimmäinen kolmasta Shermanin ja Crawfordin välisestä yhteistyöstä. Muut elokuvat ovat draama "Viimeinen valhe" ("Harriet Craig", 1950) ja komedia "Hyvästi toiveuni" ("Goodbye, My Fancy", 1951). Elokuva on mustavalkoinen ja noin 103 minuutin mittainen. "Kirotut eivät itke" sai ensi-iltansa Yhdysvalloissa toukokuussa 1950. Suomessa julkaistiin vasta kymmenen vuotta valmistumisensa jälkeen tammikuussa vuonna 1960.


title: Kirotut eivät itke

text: "Kirotut eivät itke" kertoo Joan Crawfordin näyttelemästä köyhästä naisesta Ethel Whiteheadista, joka menettää poikansa onnettomuudessa. Poikansa kuoleman jälkeen Ethel päättää aloittaa uuden elämän, joten hän jättää aviomiehensä ja omaksuu uuden henkilöllisyyden Lorna Hansen Forbesina.


title: Jack Smack

text: Jack Smack, oik. Juha Jakonen, (s. 8. elokuuta, Jyväskylä) on suomalainen rockmuusikko. Hän on Private Line -yhtyeen kitaristi, taustalaulaja, säveltäjä ja sovittaja. Hänet tunnetaan myös nimillä ”Japa”, ”Captain Japa” ja ”Jack Leopard”.


title: Jack Smack

text: Jakonen liittyi Private Line -yhtyeeseen toukokuussa 2002 edellisen kitaristin Jari Huttusen siirryttyä Timo Rautiainen & Trio Niskalaukaus -orkesteriin. Jakosen oma yhtye Palmcut oli lopettanut vuonna 2001. Vuonna 2013 perustettiin Jakosen toinen yhtye The Noir Brigade.


title: Jack Smack

text: Vuonna 2011 Private Line julkaisi parin vuoden hiljaiselon jälkeen uuden singlen ja musiikkivideon ”Dead Decade”. Samanniminen kolmas albumi julkaistiin elokuussa 2011.


title: Jack Smack

text: Syyskuusta 2007 elokuuhun 2008 Jack Smack toimi radiojuontajana, toimittajana ja DJ:nä omassa ”Ultimate Rock ’N’ Roll Show” -ohjelmassaan helsinkiläisen Lähiradion asemalla juontajaparinsa Joel ”Sheriffi Jopi” Airaksisen kanssa. Suorana lähetyksenä lähetettävässä ohjelmassa hän esiintyi nimellä ”Captain Japa”. Ohjelma sisälsi keskustelua musiikista ja ajankohtaisista aiheista sekä artistihaastatteluja.


title: Jack Smack

text: Jack Smack käyttää Tokain kitaroita.


title: Jack Smack

text: Jakonen oli aikaisemmin naimisissa Rakel Liekin kanssa.


title: Sokraattinen

text: Sokraattinen tarkoittaa jotain Sokrateehen liittyvää:


title: Mikrohedelmöitys

text: Mikrohedelmöitys eli ICSI () on hedelmöityshoitomenetelmä, jossa yksittäinen siittiö ruiskutetaan ohuella putkella suoraan munasolun sisään. Mikrohedelmöitys on sovelias hoitokeino pariskunnille, joiden hedelmättömyys johtuu miehen siemennesteen laadusta. Siittiöitä saattaa olla vähän, tai niiden liikkuvuus tai morfologia voi olla huono.


title: Mikrohedelmöitys

text: Jos siemenneste ei sisällä lainkaan siittiöitä, munasolu voidaan yrittää hedelmöittää lisäkiveksestä, kiveksestä tai siemenjohtimesta imetyillä siittiöillä.


title: Mikrohedelmöitys

text: Mikrohedelmöitystekniikka kuvattiin ihmisellä ensimmäisen kerran vuonna 1988, mutta raskauksia saatiin aikaan vasta useita vuosia myöhemmin. Suomessa ensimmäiset mikrohedelmöityksen avulla alkunsa saaneet vauvat syntyivät vuonna 1993. Menetelmä lähti leviämään ympäri maailman etenkin vuoden 1994 loppupuolella.


title: Mikrohedelmöitys

text: Siemennestettä tarkastellaan mikroskoopin alla, ja siittiö valitaan arvioiden sen hyvää muotoa ja liikkuvuutta. Munasolu pidetään maljalla paikallaan mikropipetillä. Siittiö imetään ohueen lasikapillaariin ja siirretään kypsän munasolun sisään mikroinjektiotekniikan avulla.


title: Mikrohedelmöitys

text: Mikrohedelmöityksen tulokset munasolun hedelmöittämisessä ovat olleet hyviä. Esimerkiksi kohtalaisen vaikeassa miehen spermaviassa tavallisen koeputkihedelmöityshoidon (IVF) hedelmöitysosuus on 26 % ja mikrohedelmöityshoidon 58 %.


title: Ram-Zet

text: Ram-Zet on avant-garde metalia soittava norjalainen yhtye, joka on perustettu 1998. Yhtyeen perusti laulaja-kitaristi Zet yhden miehen projektina, josta tuli täysikokoinen yhtye rumpali Küthin sekä basisti Solemin liityttyä yhtyeeseen. Tällä kokoonpanolla julkaistiin esikoisalbumi "Pure Therapy" syyskuussa 2000. Tämän jälkeen yhtye on julkaissut kolme albumia. Yhtyeen albumit muodostavat jatkuvan tarinan, joka kertoo skitsofreniaa sairastavasta potilaasta (Zet) ja hoitajasta (Sfinx) joka yrittää auttaa häntä pakenemaan epäilyttävästä mielisairaalasta.


title: Japa

text: Japa tarkoittaa seuraavia:


title: Tasa-arvolaki

text: Tasa-arvolaki, viralliselta nimeltään laki naisten ja miesten välisestä tasa-arvosta (, ), on Suomessa voimassa oleva laki, jonka tarkoitus on vähentää sukupuoleen liittyvää syrjintää ja edistää naisten ja miesten välistä tasa-arvoa yleensä ja erityisesti työelämässä. Lain tarkoituksena on myös estää sukupuoli-identiteettiin tai sukupuolen ilmaisuun perustuva syrjintä.


title: Tasa-arvolaki

text: Tasa-arvolaki tuli voimaan 1. tammikuuta 1987, ja siihen on sen jälkeen tehty useita muutoksia. Viimeisin isompi uudistus tapahtui uuden yhdenvertaisuuslain säätämisen yhteydessä vuoden 2015 alusta. Tällöin tasa-arvolakiin sisällytettiin sukupuoli-identiteettiin ja sukupuolen ilmaisuun perustuvan syrjinnän kiellot sekä velvoite tällaisen syrjinnän ennaltaehkäisyyn. Lisäksi uudistuksen yhteydessä ulotettiin oppilaitosten tasa-arvosuunnitteluvelvoite peruskouluihin, täsmennettiin työnantajan tasa-arvosuunnitelmaa ja palkkakartoitusta koskevia säännöksiä, vahvistettiin tasa-arvovaltuutetun itsenäistä asemaa koskevia säännöksiä sekä perustetiin uusi yhdenvertaisuus- ja tasa-arvolautakunta. Vuoden 2016 lopussa tasa-arvolakiin lisättiin tasa-arvovaltuutetun mahdollisuus edistää sovintoa tasa-arvolaissa tarkoitettua syrjintää koskevissa asioissa.


title: Tasa-arvolaki

text: Tasa-arvolakia sovelletaan pääsääntöisesti kaikessa yhteiskunnallisessa toiminnassa ja kaikilla elämänalueilla. Lakia ei sovelleta perheenjäsenten välisiin tai muihin yksityiselämän piiriin kuuluviin suhteisiin eikä uskonnonharjoitukseen liittyvään toimintaan.


title: Tasa-arvolaki

text: Tasa-arvolaissa on kolmenlaisia säännöksiä: tasa-arvon edistämissäännökset, syrjinnänt kiellot sekä oikeussuojaa ja valvontaa koskevat säännökset.


title: Tasa-arvolaki

text: Tasa-arvon edistämissäännökset koskevat viranomaisten, koulutuksen järjestäjien ja muiden koulutusta tai opetusta järjestävien yhteisöjen sekä työnantajien velvollisuutta edistää tasa-arvoa.


title: Tasa-arvolaki

text: Viranomaisten tulee arvioida kaikkea toimintaansa eri sukupuolten näkökulmasta ja luoda toimintatavat tasa-arvon edistämiseksi. Tästä käytetään myös nimitystä sukupuolen valtavirtaistaminen. Tasa-arvoa edistetään myös kiintiöillä. Valtion ja kunnan asettamissa toimielimissä, lukuun ottamatta kunnanvaltuustoja tulee olla naisia ja miehiä molempia vähintään 40 prosenttia. Muissa julkista valtaa käyttävissä elimissä tulee olla tasapuolisesti naisia ja miehiä.


title: Tasa-arvolaki

text: Oppilaitosten ja muiden koulutuksen järjestämiseen osallistuvien tahojen tulee huolehtia siitä, että tytöillä ja pojilla on samat mahdollisuudet koulutukseen. Esimerkiksi opetuksen ja oppiaineiston tulee tukea tasa-arvon toteutumista. Tasa-arvoa on edistettävä lasten ikä ja kehitys huomioon ottaen.


title: Tasa-arvolaki

text: Tasa-arvon edistäminen opetuksessa voi tarkoittaa esimerkiksi sitä, että koulutukseen valinnan tulee perustua yksilöllisiin, ei sukupuoleen perustuviin seikkoihin. Myös koulutuksen kaikilla tasoilla on pyrittävä purkamaan ajattelutapoja ja käytäntöjä, jotka ohjaavat valitsemaan koulutuksen ja ammatin kaavamaisesti sukupuolen mukaan. Oppimateriaaleja on tärkeää kehittää siten, etteivät ne luo ennakkoluuloja tai kaavamaisia sukupuolirooleja. Tietoisuutta sukupuoli-identiteetin ja sukupuolen ilmaisun yksillölisyydestä tulee lisätä ja näiden perustuvaa syrjintää ennaltaehkäistä suunnitelmallisesti.


title: Tasa-arvolaki

text: Oppilaitoksissa ja työelämässä tasa-arvoa edistetään myös muun muassa tasa-arvosuunnitelmien avulla.